**รายงานการประชุมสภาเทศบาลนครขอนแก่น**

**สมัยสามัญ สมัยที่ 3 ครั้งที่ 1/2557**

**วันที่ 15 สิงหาคม 2557**

**ณห้องประชุมนครเป็งจาล อาคารป้องกันฯ (ชั้น 2) เทศบาลนครขอนแก่น**

**………………………**

# ผู้เข้าประชุม

|  |  |  |  |
| --- | --- | --- | --- |
| 1. | นายเรืองชัย | ตราชู | ประธานสภาเทศบาลนครขอนแก่น |
| 2. | นางสาวนันทวัลย์ | ไกรศรีวรรธนะ | รองประธานสภาเทศบาลนครขอนแก่น |
| 3. | นายกิตติพล | อ้วนไตร | สมาชิกสภาเทศบาลนครขอนแก่น-ลากิจ- |
| 4. | นายเกรียงศักดิ์ | สว่างไสว | สมาชิกสภาเทศบาลนครขอนแก่น |
| 5. | นางวรินทร์พร | ณิชาภัทร์นารากุล | สมาชิกสภาเทศบาลนครขอนแก่น |
| 6. | นางสาวจันทนภา | แสวงการ | สมาชิกสภาเทศบาลนครขอนแก่น |
| 7. | นางสาวนริสศรา | เรืองศร | สมาชิกสภาเทศบาลนครขอนแก่น |
| 8. | นายมานพ | หวังสวัสดิ์โอฬาร | สมาชิกสภาเทศบาลนครขอนแก่น |
| 9. | นายบุญสม | วิจารจันทร์ | สมาชิกสภาเทศบาลนครขอนแก่น |
| 10. | นายบุญฤทธิ์ | พาณิชย์รุ่งเรือง | สมาชิกสภาเทศบาลนครขอนแก่น |
| 11. | นายปรมินทร์ | เลาหะพันธุ์ | สมาชิกสภาเทศบาลนครขอนแก่น |
| 12. | นายวันชัย | ซื่อศิริสวัสดิ์ | สมาชิกสภาเทศบาลนครขอนแก่น |
| 13. | นางรัชดา | ลีลาสวัสดิ์ชัย | สมาชิกสภาเทศบาลนครขอนแก่น |
| 14. | นายถนอมทรัพย์ | สรรพโส | สมาชิกสภาเทศบาลนครขอนแก่น |
| 15. | นายโกเมน | กันตวธีระ | สมาชิกสภาเทศบาลนครขอนแก่น |
| 16 | นางสาวภาสิณี | ธีรภานุ | สมาชิกสภาเทศบาลนครขอนแก่น |
| 17. | นายธนภณ | กิตติวิมลชัย | สมาชิกสภาเทศบาลนครขอนแก่น |
| 18. | นายสมภพ | วงศ์ก่อ | สมาชิกสภาเทศบาลนครขอนแก่น |
| 19. | นายภาสกร | กาญจนวรางกูร | สมาชิกสภาเทศบาลนครขอนแก่น-ลากิจ- |
| 20 | ว่าที่ร้อยตรีบัญชา | สิงห์คำป้อง | สมาชิกสภาเทศบาลนครขอนแก่น |
| 21. | นายกนิษฐ์ | อาวัชนาการ | สมาชิกสภาเทศบาลนครขอนแก่น |
| 22 | นายปฎลชัย | พัฒน์ดำรงจิตร | สมาชิกสภาเทศบาลนครขอนแก่น |
| 23. | นายวรินทร์ | เอกบุรินทร์ | สมาชิกสภาเทศบาลนครขอนแก่น |
| 24. | นายสุพัฒน์ | พงษ์เพียจันทร์ | สมาชิกสภาเทศบาลนครขอนแก่น |

# ผู้บริหารเทศบาลที่เข้าร่วมประชุม

|  |  |  |  |
| --- | --- | --- | --- |
| 1. | นายธีระศักดิ์ | ฑีฆายุพันธุ์ | นายกเทศมนตรีนครขอนแก่น |
| 2. | นายธวัชชัย | รื่นรมย์สิริ | รองนายกเทศมนตรีนครขอนแก่น |
| 3. | นายจุลนพ | ทองโสภิต | รองนายกเทศมนตรีนครขอนแก่น |
| 4. | นายมนตรี | สิงหปุณณภัทร | รองนายกเทศมนตรีนครขอนแก่น |
| 5. | นายชัชวาล | พรอมรธรรม | รองนายกเทศมนตรีนครขอนแก่น |
| 6. | นายสุเทพ | คุณกิตติ | เลขานุการนายกเทศมนตรีนครขอนแก่น |

**ระเบียบวาระการประชุมสภาเทศบาลนครขอนแก่น**

ระเบียบวาระที่ 1 เรื่องที่ประธานแจ้งให้ที่ประชุมทราบ

ระเบียบวาระที่2 เรื่องรับรองรายงานการประชุมสภาเทศบาลนครขอนแก่น

- สมัยสามัญ สมัยที่ 2 ครั้งที่ 1/2557 เมื่อวันที่ 24 มิถุนายน 2557

ระเบียบวาระที่ 3 เรื่องญัตติขอรับความเห็นชอบตั้งงบประมาณรายจ่ายกิจการจราจรประจำปีงบประมาณ พ.ศ.2558

ระเบียบวาระที่ 4 เรื่องญัตติขอรับความเห็นชอบร่างเทศบัญญัติงบประมาณรายจ่ายประจำปี งบประมาณ พ.ศ.2558 (วาระที่ 1 ขั้นรับหลักการ)

ระเบียบวาระที่ 5 เรื่องญัตติอื่นๆ

เมื่อได้เวลา 10.30 น. นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น ทำหน้าที่ประธานสภาเทศบาล ได้จุดธูปเทียนบูชาพระรัตนตรัย แล้วกล่าวเปิดประชุม ท่านนายกเทศมนตรี ท่านรองนายกเทศมนตรี เลขานุการนายกเทศมนตรี ท่านสมาชิกสภาเทศบาลนครขอนแก่น และท่านผู้มีเกียรติ ท่านประธานคณะกรรมการชุมชนทุกท่าน วันนี้เป็นวันเปิดประชุมสภาเทศบาลนครขอนแก่น สมัยสามัญ สมัยที่ 3 ครั้งที่ 1/2557 ขณะนี้มีสมาชิกมาครบองค์ประชุมแล้ว ดิฉันขอดำเนินการตามระเบียบวาระ ต่อไป

**ระเบียบวาระที่ 1 เรื่องที่ประธานแจ้งให้ทราบ**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

วันนี้มีท่านสมาชิกสภาเทศบาล 2 ท่าน ลากิจ คือ 1.ท่านภาสกร กาญจนวรางกูร สมาชิกสภาเทศบาลนครขอนแก่น 2.ท่านกิตติพล อ้วนไตร สมาชิกสภาเทศบาลนครขอนแก่น และต่อไปเป็นเรื่องขอแก้ไขคำชี้แจงจะมีเอกสารซึ่งทางเจ้าหน้าที่ฝากให้ท่านสมาชิกสภาเทศบาลไม่ทราบว่าเจ้าหน้าที่ได้แจกให้กับท่านสมาชิกสภาเทศบาลทุกท่านหรือยังคะ ทุกท่านคงได้รับเอกสารแก้ไขคำชี้แจงงบประมาณแล้วนะคะ ซึ่งมีทั้งหมดประมาณ 50 หน้า ขอเรียนเชิญท่านนายกเทศมนตรี คะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

กราบเรียนท่านประธานสภาเทศบาล ท่านสมาชิกสภาเทศบาลผู้ทรงเกียรติ ท่านผู้นำชุมชน หัวหน้าส่วนการงาน ท่านผู้บริหารสถานการศึกษา ขออนุญาตท่านประธานสภาเทศบาล มีเอกสารรายละเอียดการขอเพิ่มและเปลี่ยนเอกสารร่างเทศบัญญัติงบประมาณรายจ่ายประจำปี 2558 มีการขอแก้ไขเปลี่ยนแปลงเพิ่มเติมซึ่งมีจำนวนหลายหน้ามาก ก็กราบขออภัยเพื่อนสมาชิกสภาเทศบาลที่สู้อุตส่าห์ทำงานด้วยความวิริยะอุตสาหะกว่า 2 เดือนที่ผ่านมา ในการทำงบประมาณปี 2558 ด้วยความใส่ใจและทุ่มเทผมคงไม่กล้าอวดอ้างว่าเป็นสมาชิกสภาเทศบาลที่ทำงานหนักเป็นอันดับหนึ่งของประเทศ แต่ผมกล้าที่จะนำเสนอสาธารณะว่าเป็นสมาชิกสภาเทศบาลที่ใส่ใจแล้วทำให้งบประมาณของปี 2558โครงการต่างๆที่จะผ่านสภาเทศบาลเป็นโครงการที่มีคุณภาพ และกิจกรรมต่างๆที่ก่อให้เกิดประสิทธิภาพมากขึ้นแต่ด้วยปัญหาบางประการ เช่นรูปแบบของการทำงบประมาณรูปแบบใหม่ที่เป็นอุปสรรคในการทำความเข้าใจที่ค่อนข้างซับซ้อนมากขึ้น ปัญหาเรื่องความร่วมมือของเจ้าหน้าที่จะต้องรับผิดชอบแต่ก็ต้องยอมรับว่าบางคนก็ละเลยบางคนกลับไม่สนใจแม้กระทั่งระดับบริหารของกอง/สำนัก ความใส่ใจที่จะติดตามผู้บริหารแต่ละคนก็ใส่ใจที่แตกต่างกัน ทำให้กลายเป็นข้อผิดพลาดจนกระทั่งต้องมีเอกสารชุดนี้เสริมเข้ามา เอกสารชุดนี้ที่เกิดขึ้นก็เกิดจากความใส่ใจของผู้บริหารกอง/สำนักเช่นกัน เช่นกองวิชาการและแผนงานเดิมทีเอกสารมีถึง 345 หน้าแต่ผ่านการตรวจสอบของผู้อำนวยการกองวิชาการและแผนงานแล้วพบว่ามีชุดข้อความซ้ำกันแยกอยู่ 2 ชุด เช่น เดิมขนส่ง สถานธนานุบาล 1,2 ตลาดสด โรงฆ่าสัตว์ได้ไปรวมอยู่ในแผนงานพาณิชย์ แล้วไปปรากฏอยู่ในแผนงานงบประมาณรายจ่ายเฉพาะการ ทางผู้อำนวยการกองวิชาการและแผนงานก็เลยให้ตัดอยู่ในส่วนที่ปรากฎอยู่ในแผนงานพาณิชย์ให้คงไว้เฉพาะในงบประมาณรายจ่ายเฉพาะการซึ่งก็คือชุดของขนส่งและสถานธนานุบาล 1,2 ดังนั้นจำนวนหน้าจึงลดลงไป และมีเอกสารแก้ไขคำผิดมีเอกสารที่เพิ่มเติมในรายละเอียดบางประการและมีใบแทรกเข้ามา ขออนุญาตท่านประธานสภาเทศบาลเพื่อให้ท่านสมาชิกสภาเทศบาลได้อนุญาตให้มีการแก้ไขตามรายละเอียดเอกสารที่แจ้งไปก็ขออนุญาตท่านประธานสภาเทศบาลเพื่อขออนุญาตท่านสมาชิกสภาเทศบาลให้อนุมัติครับ ขอบพระคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

เรื่องขอแก้ไขคำชี้แจงตามที่ท่านนายกเทศมนตรีได้เสนอ เป็นระบบงบประมาณแบบใหม่ตอนนี้ทางสมาชิกสภาเทศบาลกำลังศึกษาในวิธีการทำงบประมาณก็จะมีผิดพลาดนิดหน่อย ก็อยากจะเรียนให้พี่น้องประชาชนรับทราบ ขอเรียนเชิญ คุณเกรียงศักดิ์ คะ

**นายเกรียงศักดิ์ สว่างไสว สมาชิกสภาเทศบาลนครขอนแก่น**

กราบเรียนท่านนายกเทศมนตรี ท่านสมาชิกสภาเทศบาลผู้ทรงเกียรติ พี่น้องประชาชนเข้ารับฟังการประชุม เพื่อนข้าราชการ ขออนุญาตกราบเรียนท่านประธานสภาเทศบาล ผมได้เข้ารับดำรงตำแหน่งในฐานะสมาชิกสภาเทศบาลนครขอนแก่นครั้งแรกเมื่อปี 2547 ได้มีโอกาสเข้าร่วมในการประชุมทำงบประมาณอย่างมีส่วนร่วมจากท่านพีระพลฯอดีตนายกเทศมนตรีจนถึงท่านนายกฯธีระศักดิ์ ซึ่งเป็นนายกเทศมนตรีคนปัจจุบัน ได้มีโอกาสทำงบประมาณควบคู่ไปกับฝ่ายบริหารทุกครั้งท่านเรืองชัย ตราชู ประธานสภาเทศบาล พวกเราตั้งใจทุ่มเทเสียสละเวลาตลอด 45 วันที่ผ่านมาเราทำงานมาตลอดเนื้อหาสาระเราตั้งใจที่จะออกมาให้งบประมาณมีคุณภาพมากที่สุด และนี่ก็เป็นครั้งแรกในชีวิตการทำงานที่เห็นเอกสารที่มีการแก้ไขมากถึง 50 หน้า เกิดจากอะไร หรือมองว่าเกิดจากการทำงบประมาณวิธีการทำแบบใหม่หรือไม่ ในการทำงานในห้องประชุมเป็นการทำงานเหมือนกันแบบเดิม เพียงแต่ว่ารูปแบบเอกสารเท่านั้นที่เป็นการทำแบบใหม่ แต่ในสิ่งที่แก้ไขมันเป็นการแก้ไขในเรื่องของสิ่งที่เพื่อนสมาชิกสภาเทศบาลหลายท่านได้แสดงความคิดเห็นอย่างสร้างสรรค์ตรงไปตรงมาแก้ไขให้เกิดประสิทธิภาพในการใช้งบประมาณสูงที่สุดเพื่อที่พี่น้องประชาชนจะได้รับสูงสุดจากการทำงบประมาณนี้ แต่สิ่งที่กลับมาคือสิ่งที่พวกเราได้แสดงความคิดเห็นแต่แรกแล้วกลับมาเหมือนเดิมกับที่ท่านเสนอมาตอนครั้งแรก ขออนุญาตกราบเรียนท่านประธานสภาเทศบาลผ่านไปยังท่านผู้บริหารได้กรุณากำชับฝ่ายข้าราชการว่าขอความกรุณาใส่ใจในเนื้อหาสาระที่สมาชิกสภาเทศบาลที่กรุณาได้แสดงความคิดเห็นเพราะทุกอย่างที่สมาชิกสภาเทศบาลทำเพื่อประโยชน์ของพี่น้องประชาชนจริงๆ การใช้งบประมาณทุกบาททุกสตางค์อยากให้มีประสิทธิภาพสูงสุดในเนื้อหาสาระที่ต้องแก้ไขถึง 50 หน้า จากที่ท่านสมาชิกสภาเทศบาลได้ทำหน้าที่เต็มที่หรือยังหรือว่าเราไม่ได้ทำตามทุกอย่าง เอกสารมีหลายโครงการที่ท่านประธานได้กล่าวว่าที่มาของงบประมาณมันมาจากสามส่วน อะไรที่ผ่านหลักการรับหลักการแล้วผ่านรายละเอียดก็ขอให้นำรายละเอียดเข้ามาอะไรที่มีหลักการในรายละเอียดแล้วขาดตัวเลขก็ขอให้นำตัวเลขเข้ามาแต่หลายเรื่องหลายรายการไม่ส่งเข้ามา จึงทำให้เกิดการผิดพลาดแบบนี้ จึงฝากไปยังท่านประธานสภาเทศบาลผ่านยังผู้บริหารกรุณากำชับและใส่ใจเรื่องนี้ให้มากขึ้นเพื่อกันในเรื่องข้อผิดพลาดในกรณีที่จะเกิดขึ้นต่อไป ขอกราบขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ท่านสมาชิกสภาเทศบาลก็เป็นห่วงเรื่องวิธีการทำงบประมาณที่ไม่สมบูรณ์แบบ ขอเรียนเชิญ คุณมานพ คะ

**นายมานพ หวังสวัสดิ์โอฬาร สมาชิกสภาเทศบาลนครขอนแก่น**

กราบเรียนท่านประธานสภาเทศบาล พ่อแม่พี่น้อง ประชาชนที่รักทุกท่าน กระผมนายมานพ หวังสวัสดิ์โอฬาร สมาชิกสภาเทศบาลนครขอนแก่นและเป็นหนึ่งในคณะกรรมการไอซีที สืบเนื่องจากการประชุมงบประมาณที่ท่านนายกเทศมนตรีได้แจ้งไว้ตลอดจน 2 เดือนที่ผ่านมาทางสมาชิกสภาเทศบาลได้มีการประชุมงบประมาณตั้งแต่เช้าถึงเย็น ส่วนในการประชุมงบประมาณในแต่ละครั้งเมื่อมีสิ่งครุภัณฑ์ที่เกี่ยวกับเทคโนโลยีทางสมาชิกสภาเทศบาลก็ได้แจ้งเจ้าหน้าที่ขอให้คณะกรรมการไอซีทีเป็นผู้พิจารณาความเหมาะสม ทางท่านนายกเทศมนตรีได้มีคำสั่งและได้มอบหมายให้เจ้าหน้าที่นำครุภัณฑ์ต่างๆมาให้คณะกรรมการไอซีทีได้ร่วมพิจารณากัน แต่เมื่อมาดูงบประมาณในครั้งนี้มีหลายตัวในส่วนของครุภัณฑ์ที่ตกหล่นไม่มีการนำมาให้คณะกรรมการไอซีทีพิจารณา ขออนุญาตยกตัวอย่างเช่น กล้องวีดีโอของศูนย์อาเซียนมูลค่า 17,000 บาท กล้องวีดีโอโรงเรียนเทศบาลบ้านโนนชัย ราคา 27,000 บาทไม่มีคณะกรรมการไอซีทีพิจารณา จอรับภาพพร้อมรีโมทเพื่อรับภาพจากโปรเจคเตอร์ มูลค่า 12,000 บาท ของศูนย์อาเซียนและโรงเรียน ไม่ให้คณะกรรมการไอซีทีพิจารณา มองว่าทางเจ้าหน้าที่ค่อนข้างเลินเล่อและขาดความรับผิดชอบในการที่จะนำมาให้คณะกรรมการไอซีทีได้พิจารณาครุภัณฑ์ให้ตรงกับความต้องการของเจ้าหน้าที่และนำไปปฏิบัติงานเพื่อตอบสนองความต้องการของพ่อแม่พี่น้องประชาชนได้เต็มประสิทธิภาพ ซึ่งมันจะส่งผลให้เกิดการแปรญัตติในสิ่งที่ไม่เหมาะสมในบางครุภัณฑ์และแน่นอนความเดือดร้อนก็จะเกิดต่อพ่อแม่พี่น้องประชาชน หากเกิดมีการแปรญัตติในครุภัณฑ์บางชิ้นเจ้าหน้าที่ก็ไม่มีเครื่องมือเครื่องไม้ในการทำงานเพื่อตอบสนองความต้องการของพ่อแม่พี่น้องประชาชน กระผมจึงขอสงวนแปรญัตติในส่วนของครุภัณฑ์บางส่วนเพื่อพิจารณาร่วมกันกับทางฝ่ายแปรญัตติอีกครั้ง ขอขอบพระคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ท่านสมาชิกสภาเทศบาลก็เป็นห่วงกลัวไม่ได้ครุภัณฑ์ตามที่ประชาชนต้องการ หรือตามที่หน่วยงานต้องการท่านสมาชิกสภาเทศบาลจึงได้อภิปรายไว้ ณ ตรงนี้ จึงอยากเรียนให้พี่น้องทางชุมชนและทางฝ่ายข้าราชการทราบ คะ ขอเรียนเชิญคุณเกรียงศักดิ์ คะ

**นายเกรียงศักดิ์ สว่างไสว สมาชิกสภาเทศบาลนครขอนแก่น**

กราบเรียนท่านประธานสภาเทศบาล เพื่อนสมาชิกสภาเทศบาลผู้ทรงเกียรติ พี่น้องประชาชนที่รับฟังการประชุม เมื่อฝ่ายบริหารขอเสนอที่เกี่ยวเนื่องกับการแก้ไขคำชี้แจง ท่านประธานสภาเทศบาลอาจจะต้องขอเสียงรับรองในการขออนุญาตให้แก้ไขเอกสารก่อนถึงจะดำเนินการต่อไปได้ กราบขอบพระคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ดิฉันขอเรียนถามที่ประชุมว่าสมาชิกสภาเทศบาลท่านใดอนุญาตให้แก้ไขคำชี้แจง ซึ่งทางเจ้าหน้าที่ได้เสนอและทางท่านนายกเทศมนตรีได้รายงานต่อสภาเทศบาลดิฉันจะขอมติเลย คะท่านใดให้การรับรองการแก้ไขคำชี้แจ้ง โปรดยกมือ (สมาชิกยกมือเป็นเอกฉันท์)มีสมาชิกสภาเทศบาลท่านใดเห็นเป็นอย่างอื่น ไม่มีคะ เป็นอันว่าทางสภาเทศบาลอนุญาตให้แก้ไขคำชี้แจง

**มติที่ประชุม:เป็นอันว่าสภาเทศบาลนครขอนแก่นเห็นชอบอนุญาตให้แก้ไขคำชี้แจงร่างเทศบัญญัติงบประมาณรายจ่ายประจำปี งบประมาณ พ.ศ.2558**

**ระเบียบวาระที่ 2** **เรื่องรับรองรายงานการประชุมสภาเทศบาลนครขอนแก่น**

- สมัยสามัญ สมัยที่ 2ประจำปี พ.ศ. 2557เมื่อวันที่ 24 มิถุนายน 2557

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ดิฉันขอให้ที่ประชุมรับรองรายงานการประชุมสภาเทศบาลนครขอนแก่น สมัยสามัญ สมัยที่2ประจำปี พ.ศ. 2557 เมื่อวันที่ 24 มิถุนายน2557หากท่านใดจะขอแก้ไขเพิ่มเติมขอเชิญได้คะมีทั้งหมด 37หน้าโดยพิจารณาเรียงหน้าไปหน้า23,24,25,26,27,28,29,30,31,32,33,34,35,36,37 ครบทุกหน้านะคะถ้าไม่มีท่านใดขอแก้ไขเพิ่มเติมดิฉันก็จะขอมติเลยนะคะ ท่านใดให้การรับรองรายงานการประชุมสภาเทศบาลนครขอนแก่น สมัยสามัญ สมัยที่ 2 ประจำปี พ.ศ. 2557เมื่อวันที่ 24 มิถุนายน 2557 โปรดยกมือ(สมาชิกยกมือเป็นเอกฉันท์)ขอเรียนเชิญ คุณธนภณ คะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลที่เคารพ เพื่อนสมาชิกสภาเทศบาลผู้ทรงเกียรติ พ่อแม่พี่น้องข้าราชการและผู้นำชุมชนทุกท่าน ขออนุญาตสืบเนื่องจากรายงานการประชุมของการรับรองรายงานการประชุมฉบับเมื่อสักครู่ เราเป็นสมาชิกสภาเทศบาล 20 ปี เพิ่งเห็นครั้งแรกที่เป็นรายงานการประชุมที่ไม่ต้องแก้ไขเลย ในที่นี้ได้เห็นคณะกรรมการตรวจร่างรายงานการประชุมทำหน้าที่ต่อรายงานการประชุมฉบับนี้ เรียนผ่านท่านประธานสภาเทศบาลขอชื่นชมคณะกรรมการตรวจรายงานการประชุมผู้ที่ทำหน้าที่เป็นแบบอย่าง อยากบอกว่าท่านทำหน้าที่ได้เยี่ยมมาก

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ก็เป็นคำชื่นชมต่อสมาชิกสภาเทศบาลที่ตรวจรายงานการประชุมทุกท่านที่ทำงานด้วยความเข้มข้นจริงคะ

**มติที่ประชุม: เป็นอันว่าที่ประชุมแห่งนี้มีมติรับรองรายงานการประชุมสภาเทศบาล สมัยสามัญ สมัยที่ 2 ประจำปี พ.ศ. 2557 เมื่อวันที่ 24 มิถุนายน 2557**

**ระเบียบวาระที่ 3 เรื่องญัตติขอรับความเห็นชอบตั้งงบประมาณรายจ่ายกิจการจราจร ประจำปีงบประมาณ พ.ศ.2558**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ขอเชิญท่านรองฯมนตรี เสนอญัตติต่อสภา คะ

**นายมนตรี สิงหปุณณภัทร รองนายกเทศมนตรีนครขอนแก่น**

เรื่อง ญัตติขอรับความเห็นชอบตั้งงบประมาณรายจ่ายกิจการจราจร ประจำปีงบประมาณ พ.ศ.2558

เรียน ประธานสภาเทศบาลนครขอนแก่น

ข้าพเจ้าขอเสนอญัตติขอรับความเห็นชอบค่าใช้จ่ายเกี่ยวกับกิจการจราจรประจำปีงบประมาณ 2558เพื่อจ่ายเป็นค่าใช้จ่ายในการดำเนินการด้านการจัดการจราจร โครงการจัดซื้อรถยนต์สายตรวจจราจรตามหนังสือที่ ตช 0119 (ขก) 45/5333 ลงวันที่ 3 เมษายน 2557 จำนวน 4 โครงการ เป็นเงินทั้งสิ้น 3,069,000 บาท โดยตั้งจ่ายจากเงินรายได้ ดังนี้

(1) โครงการจัดซื้อป้าย/ปรับปรุงเครื่องหมาย/สัญญาณไฟจราจร ตั้งจ่ายไว้ 1,128,000 บาท เพื่อจ่ายเป็นค่าใช้จ่ายในการติดตั้งเครื่องหมายจราจร ป้ายเตือนหรือสัญลักษณ์ด้านการจราจร ค่าบำรุงรักษาหรือซ่อมแซมสัญญาณไฟจราจร จัดซื้อสีน้ำมันสำรองด้วยสีมาตรฐานของกรมทางหลวงสำหรับทาพื้นผิวการจราจรที่ชำรุดตลอดถึงขอบทาง

(2) โครงการจัดซื้อรถจักรยานยนต์สายตรวจจราจร ตั้งจ่ายไว้ 840,000 บาท เพื่อจ่ายเป็นค่าจัดซื้อรถจักรยานยนต์ พร้อมอุปกรณ์ตกแต่งและติดตั้งเสาวิทยุ เพื่อใช้ในราชการภารกิจด้านงานจราจรจำนวน 6 คันๆ ละ 140,000 บาท

(3) โครงการจัดซื้อรถยนต์สายตรวจจราจร ตั้งจ่ายไว้ 941,000บาท เพื่อจ่ายเป็นค่าจัดซื้อรถยนต์ (กระบะ) รุ่นดับเบิ้ลแค็ป 4 ประตู จำนวน 1 คัน พร้อมอุปกรณ์ตกแต่ง และเครื่องรับ-ส่งวิทยุ เพื่อใช้ในราชการภารกิจด้านงานจราจร

(4) โครงการสายตรวจอัจฉริยะ ตั้งจ่ายไว้ 160,000 บาท เพื่อเพิ่มประสิทธิภาพในการปฏิบัติหน้าที่ของสายตรวจจราจร ในการกวดขันวินัยจราจรและอื่นๆ โดยติดตั้งระบบ GPSที่รถจักรยานยนต์สายตรวจจราจร และติดตั้งกล้องวีดีโอติดรถยนต์พร้อมหน่วยความจำบันทึกข้อมูล และจอคอมพิวเตอร์ที่รถยนต์สายตรวจจราจร

รายละเอียดปรากฏตามเอกสารที่ส่งมาพร้อมหนังสือนี้

ขอได้โปรดนำเสนอต่อที่ประชุมสภาเทศบาลนครขอนแก่น เพื่อพิจารณาต่อไป

ขอแสดงความนับถือ

ธีระศักดิ์ ฑีฆายุพันธุ์

(นายธีระศักดิ์ ฑีฆายุพันธุ์)

นายกเทศมนตรีนครขอนแก่น

**รายละเอียดค่าใช้จ่ายเกี่ยวกับกิจการจราจร**

**ประจำปีงบประมาณ พ.ศ.2558**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

ค่าใช้จ่ายในการดำเนินการด้านการจัดการจราจร โครงการจัดซื้อรถยนต์สายตรวจจราจรตามหนังสือที่ ตช 0119 (ขก) 45/5333 ลงวันที่ 3 เมษายน 2557 จำนวน 4 โครงการ เป็นเงินทั้งสิ้น 3,069,000 บาท ตั้งจ่ายจากเงินรายได้ ตามแผนพัฒนาเทศบาลสามปี (พ.ศ. 2558-2560) รายละเอียดโครงการต่างๆ เป็นดังนี้

(1) โครงการจัดซื้อป้าย/ปรับปรุงเครื่องหมาย/สัญญาณไฟจราจร ตั้งจ่ายไว้ 1,128,000 บาท เพื่อจ่ายเป็นค่าใช้จ่ายในการติดตั้งเครื่องหมายจราจร ป้ายเตือนหรือสัญลักษณ์ด้านการจราจร ค่าบำรุงรักษาหรือซ่อมแซมสัญญาณไฟจราจร จัดซื้อสีน้ำมันสำรองด้วยสีมาตรฐานของกรมทางหลวงสำหรับทาพื้นผิวการจราจรที่ชำรุดตลอดถึงขอบทาง เพื่อให้ประชาชน ผู้ใช้รถใช้ถนนได้ปฏิบัติตามเครื่องหมายจราจรอย่างถูกต้อง เพื่อให้เกิดความ เป็นระเบียบแก่ผู้ใช้รถใช้ถนนและเกิดความปลอดภัยในชีวิตและทรัพย์สิน โดยมีรายละเอียดดังนี้

- ค่าติดตั้งเครื่องหมายจราจรประเภทบังคับ/แผ่นป้ายสะท้อนแสงป้ายเตือนต่างๆ เครื่องหมาย รูปภาพ หรือสัญลักษณ์ด้านการจราจร ขนาดของป้าย ขนาดเสา/ความสูง และลักษณะการติดตั้งเป็นไปตามแบบมาตรฐานกรมทางหลวง และอุปกรณ์ในการสนับสนุนเจ้าหน้าที่ตำรวจในการปฏิบัติหน้าที่ด้านการจราจรให้เกิดความปลอดภัย เช่น เสื้อสะท้อนแสง เสื้อกันฝน กระบองไฟ ป้ายจุดตรวจ เครื่องล็อคล้อ ป้ายประชาสัมพันธ์แจ้งเตือนต่างๆ เป็นต้น เป็นเงิน 500,000 บาท

- ค่าบำรุงรักษาหรือซ่อมแซมสัญญาณไฟจราจร เป็นเงิน 300,000 บาท

- จัดซื้อสีน้ำมันหรือสีเทอร์โมพลาสติกสะท้อนแสงตามมาตรฐานของกรมทางหลวง เป็นเงิน 328,000 บาท โดยมีรายละเอียดดังนี้

1. สีน้ำมันสีขาว ความจุ 5 แกลลอน จำนวน 20 ถังๆ ละ 3,500 บาท เป็นเงิน 70,000 บาท

2. สีน้ำมันสีแดง ความจุ 5 แกลลอน จำนวน 20 ถังๆ ละ 3,500 บาท เป็นเงิน 70,000 บาท

3. สีน้ำมันสีเหลือง ความจุ 5 แกลลอน จำนวน 20 ถังๆ ละ 3,500 บาท เป็นเงิน 70,000 บาท

4. สีน้ำมันสีดำ ความจุ 5 แกลลอน จำนวน 20 ถังๆ ละ 3,500 บาท เป็นเงิน 70,000 บาท

5. ทินเนอร์ (ขนาดความจุ 9.27 ลิตร) จำนวน 70 ปี๊บๆ ละ 600 บาท เป็นเงิน 42,000 บาท

6. แปรงทาสี ขนาด 4 นิ้ว จำนวน 100 อันๆ ละ 60 บาท เป็นเงิน 6,000 บาท

(2) โครงการจัดซื้อรถจักรยานยนต์สายตรวจจราจร ตั้งจ่ายไว้ 840,000 บาท เพื่อจ่ายเป็นค่าจัดซื้อรถจักรยานยนต์ จำนวน 6 คัน พร้อมอุปกรณ์ตกแต่งและติดตั้งเสาวิทยุ เพื่อใช้ในราชการภารกิจด้านงานจราจร โดยมีรายละเอียดดังนี้

- รถจักรยานยนต์ เครื่องยนต์ 4 จังหวะ ความจุกระบอกสูบไม่น้อยกว่า 149 ซีซี น้ำมันเชื้อเพลิงแบบเบนซินไร้สารตะกั่ว ค่าออกเทน 91 ขึ้นไป สตาร์ทด้วยระบบไฟฟ้า (มือหรือไฟฟ้าและเท้า) ระบบเบรก ล้อหน้าดิสก์เบรก ระบบจ่ายน้ำมันเชื้อเพลิงแบบหัวฉีด วงล้อแบบแม็กซ์ ความจุถังน้ำมันเชื้อเพลิง ไม่น้อยกว่า 13 ลิตร จำนวน 6 คันๆ ละ 80,000 บาทเป็นเงิน 480,000 บาท

- อุปกรณ์ตกแต่ง/คัน จำนวน 6 ชุดๆ ละ 30,000 บาท เป็นเงิน 180,000 บาท ดังนี้

(1) กันลมหน้า

(2)สัญญาณไฟวับวาบ กลมสีแดง ขนาด 4 นิ้ว

(3) เสาเหล็กสัญญาณไฟวับวาบ ด้านหลัง กลมสีแดง ขนาด 4 นิ้ว

(4) เครื่องขยายเสียง แบบติดตั้งรถจักรยานยนต์ พร้อมไมค์และอุปกรณ์

- เครื่องรับ-ส่งวิทยุ วีเอชเอฟ/เอฟเอ็ม แบบติดตั้งรถจักรยานยนต์ ขนาดกำลังส่งไม่น้อยกว่า 25 วัตต์ พร้อมอุปกรณ์จำนวน 6 ชุดๆ ละ 30,000 บาท

(3) โครงการจัดซื้อรถยนต์สายตรวจจราจร ตั้งจ่ายไว้ 941,000บาท เพื่อจ่ายเป็นค่าจัดซื้อรถยนต์ (กระบะ) รุ่นดับเบิ้ลแค็ป 4 ประตู จำนวน 1 คัน พร้อมอุปกรณ์ตกแต่ง และเครื่องรับ-ส่งวิทยุ เพื่อใช้ในราชการภารกิจด้านงานจราจร โดยมีรายละเอียดดังนี้

- รถยนต์ (กระบะ) รุ่นดับเบิ้ลแค็ป 4 ประตู เครื่องยนต์ดีเซล ความจุกระบอกสูบไม่น้อยกว่า 2,494 ซีซี ระบบเกียร์ธรรมดา 5 สปีด พวงมาลัยเพาเวอร์ ระบบเบรคหน้าดีสก์เบรกพร้อมครีบระบายความร้อน หลังดรัมแบรก พร้อมวาล์วปรับแรงดันน้ำมันแบรกอัตโนมัติ ติดตั้งแอร์ วิทยุ จำนวน 1 คันๆ ละ 860,000 บาท

- ไฟ-วับวาบ ติดหลังคารถยนต์ (สีแดง) ชนิดความยาวไม่น้อยกว่า 120 ซม. ภายในประกอบด้วย ชุดวงจรควบคุมไฟเป็นหลอด LEDไฟวับ-วับ จำนวน 4 ชุด และลำโพงฮอร์น จำนวน 1 ตัว พร้อมเครื่องอิเล็กทรอนิกส์สัญญาณเสียงไซเรน ขนาดไม่ต่ำกว่า 100 วัตต์ พร้อมอุปกรณ์ติดตั้ง จำนวน 1 ชุด เป็นเงิน 53,000 บาท

- เครื่องรับ-ส่งวิทยุ ความถี่ขนาดกำลังส่งไม่น้อยกว่า 50 วัตต์ สำหรับติดรถยนต์พร้อมเสาอากาศและอุปกรณ์การติดตั้ง จำนวน 1 ชุดๆ ละ 28,000 บาท

(4) โครงการสายตรวจอัจฉริยะ ตั้งจ่ายไว้ 160,000 บาท เพื่อเพิ่มประสิทธิภาพในการปฏิบัติหน้าที่ของสายตรวจจราจร ในการกวดขันวินัยจราจรและอื่นๆ โดยติดตั้งระบบGPSที่รถจักรยานยนต์สายตรวจจราจร และติดตั้งกล้องวีดีโอติดรถยนต์พร้อมหน่วยความจำบันทึกข้อมูลและจอคอมพิวเตอร์ที่รถยนต์สายตรวจจราจร ตั้งจ่ายจากเงินรายได้ โดยมีรายละเอียดดังนี้

- GPSติดรถจักรยานยนต์สายตรวจจราจร จำนวน 8 ชุดๆ ละ 5,000 บาท เป็นเงิน 40,000 บาท

- กล้องวีดีโอติดรถยนต์ พร้อมหน่วยความจำบันทึกข้อมูล จำนวน 2 ชุดๆ ละ 10,000 บาท เป็นเงิน 20,000 บาท

- จอคอมพิวเตอร์ติดรถยนต์สายตรวจจราจร จำนวน 2 ชุดๆ ละ 50,000 บาทเป็นเงิน 100,000 บาท

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

มีสมาชิกท่านใดจะอภิปราย ขอเชิญเลยนะคะ ขอเรียนเชิญคุณเกรียงศักดิ์ คะ

**นายเกรียงศักดิ์ สว่างไสว สมาชิกสภาเทศบาลนครขอนแก่น**

กราบเรียนท่านประธานสภาเทศบาล เพื่อนสมาชิกสภาเทศบาลผู้ทรงเกียรติ พี่น้องประชาชนผู้เข้ารับการประชุมทุกท่าน ญัตติเสนอขอรับความเห็นชอบตั้งงบประมาณรายจ่ายกิจการจราจร ประจำปีงบประมาณ พ.ศ.2558 ตามที่ท่านฝ่ายบริหารได้เสนอมาพอลงดูรายละเอียดในบางรายการจะเห็นว่าราคาสูงกว่าท้องตลาดบางรายการ ผมขออนุญาตที่จะแปรญัตติเพื่อขอปรับลดยอดเงินในบางรายการต่อไป

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

มีสมาชิกท่านใดจะอภิปราย ขอเชิญเลยนะคะ ขอเรียนเชิญคุณมานพ คะ

**นายมานพ หวังสวัสดิ์โอฬาร สมาชิกสภาเทศบาลนครขอนแก่น**

กราบเรียนท่านประธานสภาเทศบาลและพ่อแม่พี่น้องที่รักทุกท่าน ผมนายมานพ หวังสวัสดิ์โอฬาร สมาชิกสภาเทศบาลนครขอนแก่น ขอชมเชยวิสัยทัศน์ของทางตำรวจฝ่ายป้องกันปราบปรามสถานีตำรวจภูธรเมืองขอนแก่นที่ขอโครงการสายตรวจอัจฉริยะมูลค่า 160,000 บาท โดยจะติดตั้งไซเลนส์ให้กับรถจักรยานยนต์ทั้ง 8 ชุด เพื่อที่จะให้ทราบว่ารถจักรยานยนต์ตำรวจอยู่ตรงไหนของเมืองขอนแก่นเรา เมื่อมีเกิดเหตุเพศภัยสามารถที่จะวอร์แจ้งไปยังตำรวจสายตรวจเหล่านั้นได้ว่าผู้ที่อยู่ใกล้ให้เข้าไปช่วยเหลือพ่อแม่พี่น้องประชาชนได้ กล้องวีดีโอติดรถยนต์พร้อมจอคอมพิวเตอร์นี้ท่านได้บอกว่าได้คิดโครงการให้ขอนแก่นเป็นขอนแก่นโมเดล นั่นคือจะเป็นสายตรวจอัจฉริยะสามารถเปิดคอมพิวเตอร์ในรถยนต์แล้วดูประวัติอาชญากรรมดูทะเบียนรถอาชญากรรมดูหน้าตาของผู้ร้ายในคอมพิวเตอร์ติดรถยนต์ของสายตรวจตำรวจได้เลย ซึ่งเป็นนิมิตรหมายที่ดีให้กับทางเทศบาลนครขอนแก่นที่จะให้ตำรวจได้ทำงานได้อย่างมีประสิทธิภาพมากขึ้น ซึ่งสามารถมองภาพผู้ต้องสงสัยคนนี้สามารถคีย์หน้าก็สามารถเช็คประวัติได้เลย ก็ต้องขอบคุณทางตำรวจที่มีวิสัยทัศน์อันดีและแน่นอนทางสมาชิกสภาเทศบาลก็เห็นดีด้วยที่จะสนับสนุนงบประมาณเพื่อให้ทางตำรวจได้ช่วยเหลือพ่อแม่พี่น้องได้รวดเร็วยิ่งขึ้น ขอขอบพระคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

มีสมาชิกท่านใดจะอภิปราย ขอเชิญเลยนะคะ ขอเรียนเชิญคุณปรมินทร์ คะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

กราบเรียนท่านประธานสภาเทศบาลที่เคารพ ท่านผู้บริหาร สมาชิกสภาเทศบาลนครขอนแก่น ผู้บริหารส่วนการงาน พ่อแม่พี่น้องข้าราชการเทศบาลนครขอนแก่นและประชาชนที่เข้ามาร่วมประชุมในวันนี้ตลอดจนผู้ที่ฟังเสียงการถ่ายทอดที่บ้าน ผมมีในเรื่องของจากที่ท่านมานพ สมาชิกสภาเทศบาลนครขอนแก่นได้อภิปรายไปแล้วเรื่องของโครงการสายตรวจอัจฉริยะใช้คอมพิวเตอร์ติดรถและสามารถตรวจดูหน้าคนร้ายได้ พอมาดูในเรื่องของการเสนอซื้อเพียงจอคอมพิวเตอร์ก็คงอาจจะต้องมีการปรับเปลี่ยนคำชี้แจงเพื่อที่จะซื้อได้ถูกต้องตามที่ต้องการ เพียงบอกว่ามีแค่จอคอมพิวเตอร์ราคา 50,000 บาท แต่พอจัดซื้อจัดจ้างจะไม่ได้ตามที่ท่านต้องการจะต้องมีการแปรญัตติและขอรายละเอียดจากทางท่านสารวัตรจราจรเข้ามาเพิ่มเติมอีก ขอขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

มีสมาชิกสภาเทศบาลท่านใดจะอภิปรายเพิ่มเติมหรือไม่ ถ้าไม่มีสมาชิกสภาเทศบาลท่านใดจะอภิปรายในขั้นรับหลักการดิฉันจะขอมติในที่ประชุมเลยนะคะ ท่านใดเห็นชอบญัตติขอรับความเห็นชอบตั้งงบประมาณรายจ่ายกิจการจราจร ประจำปีงบประมาณ พ.ศ.2558 โปรดยกมือ (สมาชิกยกมือเป็นเอกฉันท์) ท่านใดเห็นเป็นอย่างอื่น (ไม่มี) ไม่มีนะคะ

**มติที่ประชุม: เป็นอันว่าที่ประชุมแห่งนี้มีมติเห็นชอบขอตั้งงบประมาณรายจ่ายกิจการจราจร ประจำปีงบประมาณ พ.ศ.2558**

**ระเบียบวาระที่ 4 เรื่องญัตติขอรับความเห็นชอบร่างเทศบัญญัติงบประมาณรายจ่ายประจำปี งบประมาณ พ.ศ.2558 (วาระที่ 1 ขั้นรับหลักการ)**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ขอเชิญท่านนายกเทศมนตรีเสนอญัตติต่อสภาคะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

เรื่องญัตติขอรับความเห็นชอบร่างเทศบัญญัติงบประมาณรายจ่ายประจำปีงบประมาณ พ.ศ.2558

เรียน ประธานสภาเทศบาลนครขอนแก่น

ข้าพเจ้าขอเสนอ ร่างเทศบัญญัติเทศบาลนครขอนแก่น เรื่อง เทศบัญญัติงบประมาณรายจ่ายประจำปีงบประมาณ พ.ศ.2558 ฉบับนี้ เพื่อโปรดนำเสนอต่อที่ประชุมสภาเทศบาลนครขอนแก่น ในสมัยประชุมนี้ ซึ่งได้จัดทำคำแถลงงบประมาณประกอบร่างเทศบัญญัติงบประมาณรายจ่ายประจำปีงบประมาณ พ.ศ.2558 ตลอดจนหลักการ และเหตุผลมาพร้อมนี้แล้ว

ขอได้โปรดนำเสนอต่อที่ประชุมสภาเทศบาลนครขอนแก่น เพื่อพิจารณาต่อไป

ขอแสดงความนับถือ

ธีระศักดิ์ ฑีฆายุพันธุ์

(นายธีระศักดิ์ ฑีฆายุพันธุ์)

นายกเทศมนตรีนครขอนแก่น

**คำแถลงงบประมาณ**

**ประกอบงบประมาณรายจ่ายประจำปีงบประมาณ พ.ศ.2558**

**ท่านประธานสภาเทศบาลและสมาชิกสภาเทศบาลนครขอนแก่น**

บัดนี้ ถึงเวลาที่คณะผู้บริหารของเทศบาลนครขอนแก่น จะได้เสนอร่างเทศบัญญัติงบประมาณรายจ่ายประจำปีงบประมาณ พ.ศ.2558 ต่อสภาเทศบาลนครขอนแก่น อีกครั้งหนึ่ง ฉะนั้นในโอกาสนี้ คณะผู้บริหารของเทศบาลนครขอนแก่น จึงขอชี้แจงให้ท่านประธานสภาเทศบาลและสมาชิกสภาเทศบาลทุกท่าน ได้ทราบถึงสถานการณ์คลัง ตลอดจนหลักการและแนวนโยบายการดำเนินการในปีงบประมาณ พ.ศ.2558 ดังต่อไปนี้

**1. สถานการณ์คลัง**

**1.1 งบประมาณรายจ่ายทั่วไป**

ในปีงบประมาณ พ.ศ.2557 ณ วันที่ 30 มิถุนายน 2557 เทศบาลนครขอนแก่นมีสถานะการเงินดังนี้

ณ วันที่ 30 มิถุนายน พ.ศ. 2557

1.1.1 เงินฝากธนาคารทั้งสิ้น 1,013,271,440.36 บาท

1.1.2 เงินสะสม 504,741,582.58 บาท

1.1.3 ทุนสำรองเงินสะสม 286,022,882.35 บาท

1.1.4 รายการกันเงินไว้แบบก่อหนี้ผูกพันและยังไม่ได้เบิกจ่าย จำนวน 7 โครงการ

รวม 12,989,000.00 บาท

1.1.5 รายการที่ได้กันเงินไว้ยังไม่ได้ก่อหนี้ผูกพัน จำนวน - โครงการ

รวม - บาท

1.2 เงินกู้คงค้าง 59,316,906.45 บาท

2.การบริหารงบประมาณในปีงบประมาณ 2556

(1) รายรับจริงทั้งสิ้น 1,114,211,112.10 บาทประกอบด้วย

หมวดภาษีอากร 111,911,519.41 บาท

หมวดค่าธรรมเนียมค่าปรับและใบอนุญาต 53,859,591.73 บาท

หมวดรายได้จากทรัพย์สิน 40,820,467.79 บาท

หมวดรายได้จากสาธารณูปโภคและพาณิชย์ 9,394,169.29 บาท

หมวดรายได้เบ็ดเตล็ด 9,804,991.88 บาท

หมวดรายได้จากทุน 9,550.00 บาท

หมวดภาษีจัดสรร 452,949,509.00บาท

งบเงินอุดหนุน(หมวดเงินอุดหนุนทั่วไป) 435,461,313.00 บาท

(2) เงินอุดหนุนที่รัฐบาลให้โดยระบุวัตถุประสงค์ 256,050,409.97 บาท

(3) รายจ่ายจริง จำนวน 886,800,390.34 บาท ประกอบด้วย

รายจ่ายงบกลาง 45,158,340.78 บาท

งบบุคลากร (หมวดเงินเดือน ค่าจ้างประจำและค่าจ้างชั่วคราว)396,180,974.11 บาท

งบดำเนินการ(หมวดค่าตอบแทน ใช้สอยและวัสดุ และ 268,040,937.99 บาท

หมวดค่าสาธารณูปโภค)

งบลงทุน (หมวดค่าครุภัณฑ์ ที่ดินและสิ่งก่อสร้าง) 138,300,401.46 บาท

งบรายจ่ายอื่น(หมวดรายจ่ายอื่น) - บาท

4.รายจ่ายที่ได้จากเงินอุดหนุนที่รัฐบาลส่งให้โดยระบุวัตถุประสงค์982,240.00 บาท

5.มีรายจ่ายเงินสะสมเพื่อดำเนินการตามอำนาจหน้าที่ จำนวน 58,898,253.63บาท

**3.งบเฉพาะการ**

ประเภทกิจการ สถานธนานุบาล กิจการ สถานธนานุบาล 1

ปีงบประมาณพ.ศ.2556 มีรายรับจริง65,614,457.92บาทรายจ่ายจริง35,962,128.08 บาท

กู้เงินจากธนาคาร/กสท./อื่นๆ จำนวน 109,114,358.78 บาท

ยืมเงินสะสมจากเทศบาล จำนวน - บาท

กำไรสุทธิ จำนวน28,664,626.20 บาท

เงินฝากธนาคารทั้งสิ้นณวันที่30 มิถุนายน2557 จำนวน8,420,571.82 บาท

ทรัพย์จำนำ จำนวน 245,656,050.00 บาท

ประเภทกิจการ สถานธนานุบาลกิจการ สถานธนานุบาล 2

ปีงบประมาณ พ.ศ.2556 มีรายรับจริง 11,371,889.57 บาท รายจ่ายจริง 3,794,541.81บาท

กู้เงินจากธนาคาร/กสท./อื่นๆ จำนวน 55,023,821.92 บาท

ยืมเงินสะสมจากเทศบาล จำนวน 21,000,000.00 บาท

กำไรสุทธิ จำนวน 7,577,347.76บาท

เงินฝากธนาคารทั้งสิ้นณ วันที่ 30 มิถุนายน 2557 จำนวน 6,752,012.94 บาท

ทรัพย์จำนำ จำนวน 76,736,150.00บาท

ประเภทกิจการ สถานีขนส่ง กิจการ สถานีขนส่งผู้โดยสารจังหวัดขอนแก่น

ปีงบประมาณ พ.ศ. 2556 มีรายรับจริง 10,847,656.54บาทรายจ่ายจริง 3,794,541.81บาท

กู้เงินจากธนาคาร/กสท./อื่นๆ จำนวน - บาท

ยืมเงินสะสมจากเทศบาล จำนวน - บาท

กำไรสุทธิ จำนวน - บาท

เงินฝากธนาคารทั้งสิ้น ณ วันที่ 30 มิถุนายน2557จำนวน-บาท

**2.1 รายรับ**

|  |  |  |  |
| --- | --- | --- | --- |
| รายรับ | รายรับจริง  ปี 2556 | ประมาณการ  ปี 2557 | ประมาณการ  ปี 2558 |
| **รายได้จัดเก็บเอง** |  |  |  |
| หมวดภาษีอากร | 111,911,519.41 | 102,611,600.00 | 114,111,600.00 |
| หมวดค่าธรรมเนียม ค่าปรับ และใบอนุญาต | 53,859,591.73 | 48,848,940.00 | 49,485,680.00 |
| หมวดรายได้จากทรัพย์สิน | 40,820,467.79 | 34,181,830.00 | 35,038,730.00 |
| หมวดรายได้จากสาธารณูปโภคและการพาณิชย์ | 9,394,169.29 | 12,750,000 | 11,000,000 |
| หมวดรายได้เบ็ดเตล็ด | 9,804,991.88 | 11,608,840.00 | 15,107,460.00 |
| หมวดรายได้จากทุน | 9,550.00 | 80,000.00 | 80,000.00 |
| รายได้ที่รัฐบาลเก็บแล้วจัดสรรให้องค์กรปกครองส่วนท้องถิ่น |  |  |  |
| หมวดภาษีจัดสรร | 452,949,509.00 | 399,830,000 | 402,830,000 |
| หมวดเงินอุดหนุนทั่วไป | 435,461,313.00 | 454,538,660.00 | 452,690,190.00 |
| **ประมาณการรายรับรวมทั้งสิ้น** | **1,114,211,112.10** | **1,064,449,870.00** | **1,080,343,660** |

**2.2 รายจ่าย**

|  |  |  |  |
| --- | --- | --- | --- |
| **รายจ่าย** | **รายจ่ายจริง**  **ปี 2556** | **ประมาณการ**  **ปี 2557** | **ประมาณการ**  **ปี 2558** |
| จ่ายจากงบประมาณ |  |  |  |
| งบกลาง | 45,158,340.78 | 91,048,120.00 | 92,963,775.00 |
| งบบุคลากร (หมวดเงินเดือน ค่าจ้างประจำและค่าจ้างชั่วคราว) | 396,180,974.11 | 438,376,090 | 462,925,535.00 |
| งบดำเนินการ(หมวดค่าตอบแทน ใช้สอยและวัสดุ และหมวดค่า สาธารณูปโภค | 268,040,937.99 | 282,411,200 | 309,210,620 |
| งบลงทุน (หมวดค่าครุภัณฑ์ ที่ดินและสิ่งก่อสร้าง) | 138,300,401.46 | 194,436,800 | 141,960,870 |
| งบรายจ่ายอื่น(หมวดรายจ่ายอื่น) | - | - | 3,168,400.00 |
| งบเงินอุดหนุน (หมวดเงินอุดหนุน) | 39,119,736.00 | 53,122,100.00 | 51,816,800.00 |
| **รวมรายจ่ายจากงบประมาณ** | **886,800,390.34** | **1,059,394,310** | **1,062,049,000.00** |

ซึ่งมีรายละเอียดตามร่างเทศบัญญัติ งบประมาณรายจ่ายประจำปีงบประมาณ พ.ศ. 2558 เพื่อสมาชิกสภาเทศบาลนครขอนแก่นให้ความเห็นชอบต่อไป จึงขออนุญาตนำเรียนท่านประธานสภาเทศบาลเพื่อขอได้โปรดนำเสนอต่อที่ประชุมสภาเทศบาลนครขอนแก่นเพื่อพิจารณาต่อไป ขอบพระคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ในระเบียบวาระที่ 4 เรื่องเรื่องญัตติขอรับความเห็นชอบร่างเทศบัญญัติงบประมาณรายจ่ายประจำปี งบประมาณ พ.ศ.2558 (วาระที่ 1 ขั้นรับหลักการ)ดิฉันก็จะหารือกับทางสภาเทศบาลก่อนว่า ซึ่งเป็นการจัดทำเทศบัญญัติงบประมาณรูปแบบใหม่ ซึ่งมีทั้งหมดแบ่งเป็น 3 ส่วน คือ ส่วนแรกมี 8 หน้า ตั้งแต่หน้าที่ 1-8 และส่วนที่สองตั้งแต่หน้า 9-294 และส่วนที่สาม ตั้งแต่หน้า 295-327 ดิฉันจะเรียนถามท่านสมาชิกสภาเทศบาลว่าเราจะอภิปรายอย่างไร อยากให้ท่านสมาชิกสภาเทศบาลเสนอคะ ขอเรียนเชิญคุณเกรียงศักดิ์ คะ

**นายเกรียงศักดิ์ สว่างไสว สมาชิกสภาเทศบาลนครขอนแก่น**

เรียนท่านประธานสภาเทศบาล เพื่อนสมาชิกสภาเทศบาลผู้ทรงเกียรติ พี่น้องประชาชนผู้เข้ารับฟังการประชุมในครั้งนี้ จากเดิมการทำร่างงบประมาณจะแยกตามกอง/สำนัก เราจะพิจารณาทีละกอง/สำนัก แต่การทำเทศบัญญัติในงบประมาณรายจ่ายในปีนี้เป็นการแยกตามพันธกิจทั้ง 4 ด้าน ดังนั้นในการประชุมสภาเทศบาลแห่งนี้ดำเนินไปตามแบบที่เราเคยแยกไปตามภารกิจทีละด้านจากในหลายๆรายการอาจจะต้องเปิดหน้าสลับไปสลับมา เนื่องจากเนื้อหาเรื่องหนึ่งอาจจะไปอยู่ 3 จุด 3หน้าของเล่มนี้ อาจจะทำให้ท่านประธาน ท่านผู้บริหาร เพื่อนข้าราชการ งงไม่เข้าใจ แต่ไม่ต้องตกใจพวกผมไม่ละเอียดบางทีที่รับร่างงบประมาณฉบับนี้มาประมาณ 1 สัปดาห์ที่แล้วตอนแรกเราคิดว่าเราทำงานตามสิ่งที่เราเคยทักท้วงไป ไล่ตามรายการที่เราเคยแสดงความคิดเห็นไปปรากฎว่าดูไปดูมาผิดอยู่จำนวนประมาณ 50- 60 จุด จึงเป็นที่มาของการแก้เอกสารฉบับนี้ ดังนั้นในการพิจารณางบประมาณอาจจะทำให้ล่าช้าไปบ้างเนื่องจากการเปิดเอกสารที่สลับไปสลับหน้ามา จึงขอความกรุณาพี่น้องประชาชนอย่าได้ตกใจและรำคาญในการทำงบประมาณเราต้องการทำให้มันมีคุณภาพมากที่สุดจึงเสนอให้มีการพิจารณาตามรายละเอียดที่ผมกล่าวมาข้างต้นนี้ตามที่พันธกิจที่ผู้บริหารเสนอมา ครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

มีท่านใดจะอภิปรายเป็นอย่างอื่นหรือไม่ คะ ขอเชิญคะ สรุปว่าเราน่าจะพิจารณาหรืออภิปรายเป็นส่วนๆไป ดิฉันก็จะว่าไปตามส่วนที่ 1 มีใครอภิปราย ส่วนที่ 2 ก็จะไปตามระเบียบวาระคะ เพราะว่าถ้ามีสมาชิกสภาเทศบาลท่านใดจะเสนอเป็นอย่างอื่นไหมคะ จากที่ท่านเกรียงศักดิ์ได้ให้คำแนะนำ ขอเรียนเชิญคุณธนภณ คะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลที่เคารพ เพื่อสมาชิกสภาเทศบาลผู้ทรงเกียรติ พ่อแม่พี่น้องข้าราชการ ผู้นำชุมชนที่ร่วมสังเกตการณ์ในการประชุมสภาเทศบาลนครขอนแก่นแห่งนี้ ผมนายธนภณ กิตติวิมลชัย สมาชิกสภาเทศบาลนครขอนแก่น ประเด็นคือสืบเนื่องจากเมื่อสักครู่ก่อนเข้าระเบียบวาระที่ 4 มีเอกสารที่ถูกขออนุญาตให้นำมาควบเพื่อเป็นการประกอบในการแก้ไขนี้เอกสารซึ่งเป็นฉบับที่สมาชิกสภาเทศบาลมีโอกาสดูหลายวันแล้ว ก็จะมีเนื้อหาสาระที่เราทำความเข้าใจอยู่ในประเด็นของเล่มฉบับหน้าปกสีเขียวเป็นฉบับร่างของงบประมาณปี 2558 ส่วนฉบับที่เป็นเอกสารแก้ไขที่นำเสนอมานี้ ซึ่งโดยคร่าวๆประมาณ 80 หน้า มันจึงทำให้มีเอกสาร 2 ส่วน ซึ่งในระยะเวลาอันกระชันแบบนี้ยอมรับนะครับผมไม่มีสมาธิพอที่จะไปอ่านเล่มที่เป็นเอกสารฉบับแก้มาโดยมีสมาธิที่มีการกลั่นกรองงบประมาณ และเป็นห่วงสุดคือถ้าต้องไปใช้เวลาจำนวนมากขนาดนั้นเป็นการสร้างความรู้สึกอึดอัดรำคาญกับพ่อแม่พี่น้องซึ่งเป็นผู้ค่อนข้างสูงอายุ แม้แต่ท่านเรืองชัย ตราชู ประธานสภาเทศบาลอายุร่วม 70 ปี ผมเป็นห่วงในการสร้างความลำบากใจ ผมอยากจะแลกเปลี่ยนท่านประธานสภาเทศบาลว่าในการอภิปรายในงบประมาณในวันนี้สืบเนื่องจากเราได้ทำการประชุมแลกเปลี่ยนเชิงรายละเอียดในลักษณะคุณภาพต่อการพิจารณางบประมาณของเทศบาลนครขอนแก่นอย่างละเอียดมาต้องยอมรับ ผมขอพูดให้ท่านประธานชุมชนและผู้นำชุมชนทราบเลยว่าร่วมเวลา 30 วันกว่า 200 กว่าชั่วโมงที่เราทำหน้าที่ตรงนี้เรากลั่นกรองด้วยเชิงคุณภาพล้วนๆ หลายประเด็นที่เป็นประเด็นงบประมาณที่ถูกนำเสนอเข้ามาโดยผู้นำชุมชนหรือคำร้องก็ตามที่ไม่ปรากฏอยู่ในแผนงบประมาณปี 2558 จะบอกว่าเป็นการตกไปโดยการพูดง่ายๆไม่ได้ หลายประเด็นเป็นการที่ถูกนำออกไปเพื่อพิจารณาควบรวมเพื่อพัฒนาโครงการ เพื่อให้มีคุณภาพต่อประโยชน์ของสาธารณะโดยส่วนรวมมากที่สุด หลายโครงการที่ผู้นำชุมชน สมาชิกสภาเทศบาลบางท่านนำเสนอมาพ่อแม่พี่น้องฝ่ายข้าราชการประจำนำเสนอมาโดยเฉพาะโรงเรียนมันก็เลยทำให้กระบวนการพิจารณาวันนี้ว่าไปจะเป็นลักษณะยาวมาก ผมขออนุญาตท่านประธานสภาเทศบาลยึดโยงการอภิปรายไว้ในลักษณะของการไล่ไป สมาชิกสภาเทศบาลท่านใดมีข้อสงสัยในประเด็นหน้าไหนก็ว่ากันไปในฉบับสีเขียวเป็นหลัก ส่วนจากการที่จะโยงไปสู่ฉบับสีที่รวบมาเป็นควบในการแก้ไขก็ถือว่าใช้เป็นเหตุผลไป ผมว่ามันต้องดำเนินการไปในลักษณะนี้ไปโดยเบื้องต้นเพื่อให้สามารถดำเนินการต่อไป ไม่อย่างนั้นผมว่าจะเกิดความสับสนอีกส่วนโดยส่วนตัวในฐานะการทำหน้าที่ของสมาชิกสภาเทศบาลผมต้องเรียนให้ทราบว่าวันนี้ตัวเองมีประเด็นข้อสงสัยจำนวนมากทั้งที่ทำหน้าที่ค่อนข้างหนักมาตลอดเวลาจนความดันขึ้น ผมสงสัยว่ามันเครียดหรือไม่เครียดจนหมอบอกว่าควรจะนอนโรงพยาบาลมากกว่าที่จะมานั่งที่นี่ แต่ไม่เป็นไรเพื่อการทำหน้าที่ดีผมอยากเรียนท่านประธานสภาเทศบาลแห่งนี้ว่าในส่วนตัวผมจำเป็นที่จะต้องขอสงวนสิทธิ์ในการแปรญัตติในหลายๆประเด็นหลายๆรายละเอียดงบประมาณที่อาจจะไม่ได้กล่าวถึงในห้องประชุมในวันนี้เนื่องจากถ้ากล่าวถึงในภาพรวมเป็นห่วงว่ามันจะใช้เวลาจำนวนมากที่ได้ให้เหตุผลไป

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ในการอภิปรายในระเบียบวารที่ 4 ขั้นรับหลักการที่ทางท่านธนภณเสนอ หากมีสมาชิกสภาเทศบาลท่านใดจะอภิปรายหรือมีประเด็นข้อสงสัยข้อใดก็ให้อภิปรายได้คะ และระบุหน้าว่าท่านมีข้อสงสัยประการใด ขอเรียนเชิญท่านนายกเทศมนตรี

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

กราบเรียนท่านประธานสภาเทศบาล ท่านสมาชิกสภาเทศบาล ท่านผู้นำชุมชน หัวหน้าส่วนการงานท่านผู้มีเกียรติครับ เพื่อเป็นการสนองตอบและแสดงความรับผิดชอบกับข้อบกพร่องที่เกิดขึ้นในการทำงบประมาณในปีนี้ อันดับแรกต้องขออภัยและขอโทษครับกับความไม่รอบครอบไม่รัดกุมและความละเลยไม่ใส่ใจสำหรับบางภาคส่วนหรือบางคน ประการที่สองผมขออนุญาตท่านประธานสภาเทศบาลเพื่อมอบหมายกับส่วนการงานของเทศบาล อันดับแรกในส่วนของปลัดเทศบาล หัวหน้าส่วนการงานประกอบด้วยผอ.กอง/สำนัก ผอส่วน ในช่วงแปรญัตติต่อจากนี้ไปเมื่อมีการกำหนดการประชุมผมไม่ประสงค์ให้ผอ.กอง/สำนัก ส่งเจ้าหน้าที่เข้าร่วมประชุมผมต้องการเห็นผอ.กอง/สำนัก ผอ.ส่วน อยู่ร่วมกันในการประชุมแปรญัตติทุกคน และจะรู้สึกไม่ดีมากถ้าการแปรญัตติแล้วทุกคนต่างคิดว่าอีกคนหนึ่งรับแล้วขาดส่วนหัวในการติดตามไม่อยากให้เกิดเหตุการณ์ที่เขาอุตสาห์ทำงานกันมาร่วมเวลากว่า 200 ชั่วโมงทำรายละเอียดและส่งต่อให้ฝ่ายรับผิดชอบรับไปทำ ก็เข้าใจกันต่างคนต่างเข้าใจว่าคนรับเอาไปทำแล้วไปแก้แต่พอปรากฎกลับมาเป็นเอกสารก็ไม่ได้แก้แล้วจะถามหาความรับผิดชอบแล้วควรจะเป็นลำดับใด สุดท้ายที่สุดในฐานะนายกเทศมนตรีก็ต้องรับผิดชอบว่าตัวเองบริหารจัดการผิดพลาดกระบวนการตอบสนองไม่มีประสิทธิภาพ แต่ขนาดเดียวกันคนที่ต้องรับผิดชอบก็ตามลำดับชั้นตั้งแต่รองนายกเทศมนตรี ปลัดเทศบาล รองปลัดเทศบาล ผอ.กอง/สำนัก ผอ.ส่วน หัวหน้าฝ่าย หัวหน้างานและเจ้าหน้าที่ที่รับผิดชอบโดยตรง การที่แต่ละคนรอดูการทำงานดูการอภิปรายหลายคนสะดุ้งบ้างไม่สะดุ้งบ้างรู้สึกไม่ใช่เรื่องของข้าพเจ้าแต่ผมรู้สึกเจ็บปวดเพราะความรู้ไม่เป็นเนื้อเดียวกัน ความผิดพลาดที่เกิดขึ้นมันเป็นเรื่องขององค์รวมขององค์กร ที่ต้องรับผิดชอบอย่างเข้มข้น ผมได้มีการมอบหมายกันภายในกรณีมีการแปรญัตติถ้าเกี่ยวข้องกับเรื่องโครงการในภาพรวมมอบหมายท่านรองฯธวัชชัย รื่นรมย์สิริ จะอยู่ร่วมกระบวนการแปรญัตติกับทุกท่าน ถ้าเป็นเรื่องครุภัณฑ์ไอซีทีมอบหมายรองฯจุลนพ ทองโสภิต จะร่วมรับผิดชอบในกระบวนการแปรญัตติรวมถึงหมวดงานภารกิจของสำนักการสาธารณสุขฯ ถ้าเป็นในส่วนเรื่องของครุภัณฑ์ต่างๆที่มีข้อผิดพลาดกอง/สำนักเสนอแบบหนึ่งทั้งที่ส่วนเดียวกันโรงเรียนหนึ่งเสนอแบบเดียวกันแต่เป็นการซื้อแบบราคาต่างกันไป 3-4 ราคา รองฯมนตรี สิงหปุณณภัทร จะเป็นผู้รับผิดชอบ ส่วนเรื่องอื่นๆจะเป็นเรื่องของรองฯชัชวาลพรอมรธรรม ที่จะจัดกระบวนการรวมถึงกระบวนการที่เกี่ยวข้องกับสำนักการศึกษาและเกี่ยวข้องกับสำนักการคลัง ขอย้ำอีกครั้งหนึ่งว่าด้วยความเคารพต่อการทำงานหนัก ถ้าท่านเรืองชัย ตราชู ท่านกรุณาอยู่ทำงานร่วมกับสมาชิกสภาเทศบาลกว่า 200 ชั่วโมงจนทราบว่าช่วงท้ายของการทำงานที่ลงรายละเอียดร่วมกันท่านไม่สบาย ผมว่าน้อยนักครับที่มีกระบวนการตรวจสอบอย่างเข้มข้นจากภาคของสมาชิกสภาเทศบาล เขาเหล่านี้ยึดหลักธรรมาภิบาล หนึ่งใน 6 หลักคือหลักความรับผิดชอบในการทำงานอย่างเข้มข้นในขณะเดียวกันเราก็เรียนรู้การทำงานแบบนี้มันทำให้เรามีประสิทธิภาพ มีคุณประโยชน์ และคุ้มกับงบประมาณที่ทำจริง หลายโครงการก็ต้องยอมรับการนำเสนอก็เป็นไปตามหลักการคำนวณแบบพื้นๆที่ไม่ได้ลงรายละเอียดแต่พอมีการสะท้อนกลับของการทำงานที่เข้มข้นถึงได้รู้ว่ามันหลุดไปไม่ใช่เพียงทำตามหน้าที่และไม่ใช่เพียงเพื่อได้ทำแต่ต้องทำด้วยความรับผิดชอบความสำนึก มันทำให้หลายโครงการผ่านการปรับแต่งของสมาชิกสภาเทศบาลเป็นโครงการที่มีคุณภาพเมื่อมีคณะบุคคลหนึ่งซึ่งเป็นผู้อนุมัติงบประมาณแล้วทำงานการตรวจสอบอย่างเข้มข้น คนที่เอาเงินงบประมาณไปใช้ต้องยอมรับและเคารพในการตรวจสอบที่เข้มข้นแต่การจะสะท้อนความรับผิดชอบโดยการเพิกเฉยและปล่อยให้เป็นข้อผิดพลาดเกิดขึ้นเป็นระยะก็ทำให้คนทำงานเสียกำลังใจ ผมก็ขอเรียนย้ำอีกครั้งหนึ่งภายใต้การประชุมนี้ก็คงมีการจดรายงานการประชุมตั้งแต่รองนายกเทศมนตรี ปลัดเทศบาล รองปลัดเทศบาล ผอ.กอง/สำนัก และเกี่ยวข้องกับโรงเรียนก็รวมผอ.โรงเรียนมาร่วมอยู่ในกระบวนการแปรญัตติ ผมไม่พึงพอใจถ้ามีการมอบหมายเป็นระดับล่างมารับเรื่องแปรญัตติโปรดเรียนรู้ที่ผ่านมาผิดพลาดเพราะไปเข้าใจว่าระดับเจ้าหน้าที่ผู้ปฏิบัติมารับเรื่องจากที่ประชุมแล้วจะสามารถจะทำให้เกิดประสิทธิภาพทำไม่ได้หรอกครับเพราะระดับเจ้าหน้าที่เขาไม่สามารถที่จะไปพูดกับคนที่สูงกว่าเขา เขาไม่สามารถที่จะไปพูดกับคนที่ข้ามฝ่ายได้ ต่อให้เป็นหัวหน้าฝ่ายนี้เอ่ยปากพูดถึงอีกฝ่ายหนึ่งยังไม่กล้าพูดถึงเลย กระบวนการจะขับเคลื่อนได้มันต้องมีคนที่สูงกว่านั้นมีอำนาจมากว่านั้นมีความรับผิดชอบมากกว่านั้นมาใส่ใจ มาลงรายละเอียดแล้วมาทำงานแล้วติดตามข้อผิดพลาดที่เกิดขึ้นสิ่งที่ขาดหายไปชัดเจนคือการติดตามผู้มีอำนาจไม่ใส่ใจที่จะติดตามมันก็เลยเกิดข้อผิดพลาด ก่อนการประชุมในภาคเช้าจะเริ่มขึ้นคณะสมาชิกสภาเทศบาลก็ยังให้ความกรุณามากต่อข้อผิดพลาดมีอะไรที่เกิดขึ้น แล้วต้องแก้ไขอย่างไร ท่านเหล่านี้น่ารักมากพูดกันด้วยกัลยาณมิตร เราจะรู้สึกเจ็บปวดถ้ากัลยาณมิตรแนะมามาดีแล้วเราควรรับฟังด้วยความเคารพและตอบสนองด้วยความรับผิดชอบที่ดี ถ้าไม่ทำเช่นนั้นเรากลับละเลยเขาต่อไปเขาจะไม่เป็นกัลยาณมิตรกับเรา ทำงานหนักมากบอกแล้วไม่มีใครใส่ใจเขาจะเปลี่ยนแปลงสีหน้า ปฏิริยาก็จะเปลี่ยนความรู้สึกที่เป็นมิตรก็จะเปลี่ยนตนปฏิบัติต่อจากนี้ไป ณ วันนี้ทุกภาคส่วนของความเป็นองค์กรเทศบาลนครขอนแก่น อันประกอบด้วย 7 กอง/สำนัก 11 โรงเรียน และกิจการอื่นๆที่เกี่ยวข้องในสังกัดเทศบาลนำโดยผู้บริหารสูงสุดของกลุ่มนั้น หน่วยนั้น กอง โรงเรียนนั้น โปรดใส่ใจกระบวนการแปรญัตติ โปรดสละเวลาเข้าร่วมกระบวนการแปรญัตติคงจะรับไม่ได้อีกต่อไปถ้าผู้หลักผู้ใหญ่ไม่ใส่ใจแต่ทั้งนี้ไม่ได้ตำหนิผู้หลักผู้ใหญ่ที่ใส่ใจ ไม่ได้ตำหนิเจ้าหน้าที่ที่ใส่ใจ เป็นความรู้สึกที่เกิดผิดหวังกับคนที่เรามอบหมาย ผิดหวังกับคนที่เราเชื่อใจและฝากความหวังไว้เราไม่ต้องการให้ความรู้สึกที่เกิดขึ้นอีกครั้งหนึ่งแล้วมานั่งขอโทษ สุดท้ายการขอโทษก็ไม่เกิดการเปลี่ยนแปลงและเขาก็จะรู้สึกว่าผมเองไม่รับผิดชอบผิดก็ได้ขอโทษ ผมหวังเป็นอย่างยิ่งว่าตั้งแต่รองนายกเทศมนตรี 4 ท่าน ปลัดเทศบาล รองปลัดเทศบาล 3 ท่าน ผอ.กอง/สำนัก 7 กอง/สำนัก ผอ.11 โรงเรียน รวมถึงผอ.ส่วนหัวหน้าฝ่ายที่เกี่ยวข้องใครรับเรื่องอะไรไปแล้วได้โปรดไปจัดกระบวนการในการติดตามเพื่อไม่ให้หลุดเช่นนี้อีก หวังเป็นอย่างยิ่งว่าเราก็เรียนรู้กระบวนการทำงานมาร่วม 20 ปี ของการทำงานในการทุ่มเทในกระบวนการจัดการแต่สิ่งหนึ่งที่คิดบวกที่ท่านเรืองชัย ประธานสภาเทศบาล ได้กรุณาแนะนำไว้ทุกเรื่องถ้ามองบวกทำให้มีความมานะและพยายามในการที่จะก้าวเดินต่อไปไม่ได้เอาสิ่งเหล่านี้เป็นผลกระทบเพื่อทำให้ท้อถอยแต่ทำให้เราเรียนรู้ที่จะพัฒนาให้ดียิ่งขึ้น ถ้าการพูดคุยในที่ประชุมสภาเทศบาลปรากฏเป็นลายลักษณ์อักษรในการจดรายงานการประชุมแล้วอาจจะส่งผลกระทบทางด้านจิตใจกับใครท่านก็ต้องยอมรับว่ามันเกิดขึ้นจริงเป็นความรับผิดชอบร่วมอึดอัดมากสำหรับใครบางคน อึดอัดมากสำหรับใครหลายๆคนหนักกว่านั้นรับเรื่องมาแล้วไม่ทำงานแล้วไม่รับผิดชอบเป็นเรื่องที่อึดอัดมากกว่า แปลว่ากระบวนการในการบริหารจัดการในการทำงานในการติดตามในการประเมินและความรับผิดชอบเสียหายหวังเป็นอย่างยิ่งในฐานะหัวหน้าฝ่ายประจำท่านปลัดเทศบาล ท่านรองปลัดเทศบาลทุกท่านได้โปรดไปติดตามเรื่องนี้ ผอ.สำนักบางท่านยังไม่เคยเห็นหน้าในการประชุมคราวประชุมพิจารณารายละเอียดกว่า 200 ชั่วโมงโปรดกลับมาทำงาน ส่วนต่างๆที่คิดว่าตนเองไม่เกี่ยวข้องคิดว่าตนเองจะเกษียณอายุราชการแล้วไม่สนใจในการทำงานท่านเหลือเวลาไม่กี่เดือนโปรดสะท้อนต่อความรับผิดชอบต่อประชาชนกับช่วงเวลาไม่กี่เดือนที่เหลือสำหรับบางท่านเท่านั้น โปรดกับมารับผิดชอบต่อพี่น้องประชาชนและต่อสมาชิกสภาเทศบาลที่เขาทำงาน ก็หวังเป็นอย่างยิ่งกับการพยายามที่จะพูดจนกลายเหมือนพูดพร่ำพูดพล่ามก็ต้องขออภัย ผมพยายามสะท้อนความรู้สึกที่รับผิดชอบและสะท้อนถึงความรู้สึกที่เสียใจกับการทำงานที่ไม่สมบูรณ์ของผู้ที่อยู่ภายใต้สังกัด ของผู้ใต้บังคับบัญชา ก็หวังเป็นอย่างยิ่งว่าการพยายามปรับปรุงกระบวนการทำงานต่อจากนี้ไปน่าจะเกิดประสิทธิภาพที่ยิ่งขึ้น ขอขอบพระคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ขอเรียนเชิญคุณเกรียงศักดิ์ คะ

**นายเกรียงศักดิ์ สว่างไสว สมาชิกสภาเทศบาลนครขอนแก่น**

ดูหน้าที่ 1 เรื่องสถานะการคลัง

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ขออนุญาตครับ พอดีจะเข้าเรื่องงบประมาณ ผมยังอยู่ในเรื่องของคำแถลงงบประมาณอยู่ครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

มีสมาชิกท่านใดจะอภิปรายเรื่องที่ตนเองสงสัยได้เลยคะ ขอเรียนเชิญคุณปรมินทร์ คะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ต้องขออภัยท่านเกรียงศักดิ์ด้วยครับ คิดว่าจะพูดเรื่องในคำแถลงงบประมาณก่อน ในเรื่องของคำแถลงงบประมาณของท่านนายกเทศมนตรี ในส่วนหน้าที่ 3 ในเรื่องของกิจการขนส่งบรรทัดที่ 2 เมื่อมาดูผมเปรียบเทียบจากเอกสารที่แจก รายรับจริง 10 ล้านกว่าบาท รายจ่ายจริง 3 ล้านกว่าบาท แต่พอเข้ามาดูในเอกสารของร่างงบประมาณหน้าที่ 2 ในส่วนของกิจการขนส่งเหมือนกันรายรับจริงอยู่ที่ 10 ล้านบาทก็ฝากท่านนายกเทศมนตรีว่าจะแก้ไขอย่างไร แต่ที่ปรากฏอยู่ในคำแถลงงบประมาณ 3 ล้านกว่าบาท และส่วนของกิจการขนส่งเหมือนกันสิ่งตรงนี้ที่ผมเคยถามตั้งแต่งบประมาณครั้งที่แล้วในเรื่องของเงินฝากที่ท่านนายกเทศมนตรีได้สั่งการว่าตรงนี้จะนำส่งไปให้อยู่ในสำนักการคลังถ้าทุกคนจำได้เมื่อกลางปีงบประมาณที่แล้ว เงินจำนวนนี้เงินฝาก ณ วันที่ 30 มิถุนายน 2557 ไม่มีแต่ผมไปดูในงบประมาณของส่วนต่างๆก็ไม่ปรากฏซึ่งปีที่แล้วมีอยู่ประมาณ 15 – 16 ล้านบาท เท่าที่ผมจำได้ แต่ผมไปหารายละเอียดของงบประมาณปี 2557 มาดูก็จะปรากฎอยู่ในตรงหน้า 7 ของเทศบัญญัติปี 2557 ก็ปรากฏว่าจะมีเงินยอดสะสม ณ วันที่ 30 มิถุนายน2556 ยอดสะสม 10 ล้านกว่าบาท มีทุนสำรองสะสม 800,000 กว่าบาท เงินฝากธนาคาร 15,398,758.28 บาท ตรงนี้ท่านนายกเทศมนตรีได้สั่งการไว้ว่าจะเอาเข้าไปอยู่สำนักการคลัง พอดีไม่มีปรากฏตรงนี้เลย ต่อมาได้เคยกล่าวไว้เมื่อปีที่แล้วบอกว่าจะจัดการเข้าไปอยู่ในส่วนเงินของสำนักการคลังเรียบร้อยเป็นเงินฝากสะสมของเทศบาลอะไรก็แล้วแต่ พอไม่ปรากฏจึงถามว่าได้รับการจัดการเข้าไปอยู่ในเงินฝากสะสมของเทศบาลแล้วใช่หรือไม่เพื่อเกิดความสบายใจ ขอบคุณครับ

**นางสาวนันทวัลย์ ไกรศรีวรรธนะรองประธานสภาเทศบาล ทำหน้าที่ ประธานสภาเทศบาล**

ขอเรียนเชิญคุณเกรียงศักดิ์ คะ

**นายเกรียงศักดิ์ สว่างไสว สมาชิกสภาเทศบาลนครขอนแก่น**

กราบเรียนท่านประธานสภาเทศบาล เพื่อนสมาชิกสภาเทศบาลผู้ทรงเกียรติ หน้าที่ 1 เกี่ยวกับสถานะการคลัง หัวข้อ 1.1.1 เงินฝากธนาคารทั้งสิ้น 1,013,271,440.36 บาท ณ ปัจจุบันทางเทศบาลฝากเงินไว้กับธนาคารพาณิชย์แห่งใดและในอัตราดอกเบี้ยที่เท่าไหร่มันเป็นอัตราดอกเบี้ยที่สูงที่สุดในบรรดาธนาคารพาณิชย์ใช่หรือไม่เพราะทุกจุด 1 หรือ 5 สตางค์ มันหมายถึงอัตราที่ตอบแทนมันต่างกันมากในจำนวนเงิน1,013,271,440.36 บาท อยากจะฝากถามท่านประธานสภาเทศบาลผ่านไปยังผู้บริหาร หน้าที่ 2 บทเฉพาะการ ในเรื่องทรัพย์จำนำของสถานธนานุบาลทั้งแห่งที่ 1,2 ในหัวข้อทรัพย์จำนำมันมีสถานธนานุบาลแห่งที่ 1 มีจำนวน 245,656,050 บาท และสถานธนานุบาลแห่งที่ 2 มีจำนวน 76,736,150 บาท อันนี้คือทรัพย์ที่เขานำมาจำนำ ในกรณีที่ผมกำลังจะถามแล้วทรัพย์ที่หลุดจำนำของทั้ง 2 สถานธนานุบาลเราจะดำเนินการอย่างไร ดำเนินการในอัตราที่เขานำมาจำนำปล่อยในราคาที่ตรงและถูกต้องหรือไม่หรือปล่อยในราคาที่ต่ำกว่านี่คือ 2 ประเด็นที่ถามเบื้องต้นเพียงเท่านี้ก่อนครับ

**นางสาวนันทวัลย์ ไกรศรีวรรธนะรองประธานสภาเทศบาล ทำหน้าที่ ประธานสภาเทศบาล**

มีสมาชิกสภาเทศบาลท่านใดจะอภิปราย ขอเชิญคะ เรียนเชิญคุณธนภณ คะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลที่เคารพ เพื่อนสมาชิกสภาเทศบาลผู้ทรงเกียรติ พ่อแม่พี่น้องข้าราชการและผู้นำชุมชนครับ ในประเด็นที่ผมจะอภิปรายนี้ต้องเรียนผ่านท่านประธานสภาเทศบาลแห่งนี้ว่าเป็นประเด็นภาพกว้างๆ แล้วต้องเรียนว่าผมขออนุญาตกระทบไปยังองค์กรภายนอกบ้างในเรื่องไม่เสียหาย ผมดูงบประมาณโดยรวมผมไม่แน่ใจว่าท่านประธานสภาเทศบาลอนุญาตหรือไม่แต่ผมจะเริ่มอภิปรายถ้าไม่อนุญาตก็ท้วงได้ครับ ผมขออภิปรายในเรื่องโรงรับจำนำในรายงานที่ท่านนายกเทศมนตรีได้แถลงงบประมาณเมื่อสักครู่นี้ สถานธนานุบาลแห่งที่ 1มีเงินกำไรสุทธิของ ปี 2556 จำนวน 28,664,626.20 บาท ผมเอาเงินที่เป็นทรัพย์ที่มีสภาพโดยทุนทรัพย์รับจำนำ จำนวน 245,656,050 บาทรวมกับเงินจำนวน 8,420,571.82 บาทที่ฝากธนาคาร รวมกันประมาณ จำนวน 250 ล้านกว่าบาท มีกำไร 28 ล้านกว่าบาท จากคำนวณคิดของผมเองถ้ามีความผิดพลาดอะไรที่เกิดขึ้นช่วยท้วงด้วย ท่านประธานสภาเทศบาลเชื่อหรือไม่ว่าเอาเงินตรงนี้ไปที่ไหนก็ตาม 250 ล้านกว่าบาทแล้วไปคิดดอกเบี้ยร้อยละ 10 ต่อปีก็ได้เพียง 25 ล้านบาทโดยยังไม่ได้หักค่าใช้จ่ายแต่นี่กำไร 28 ล้านบาท นั่นหมายถึงกำไรสุทธิหมายถึงมีการไปหักค่าใช้จ่ายครับ ดูจากนี้ 30 กว่าล้านบาท รวมแล้วมีเงินรายรับ 60 กว่าล้านบาทประมาณนั้น จากเงินทุนที่มีอยู่ประมาณ 250 ล้านบาทแล้วดอกเบี้ยที่เราคิดดูกับประชาชนทั่วไปก็คิดแบบถูกน่ารักมากคือต่ำกว่า 5,000 บาทคิดร้อยละ 50 สตางค์ต่อเดือน ต่ำกว่า 30,000 บาทคิดร้อยละ 1 บาทต่อเดือน เกิน 30,000 บาทคิดร้อยละ 1.25 ที่รู้ตัวเลขนั้นไม่ได้ไปจำนำบ่อยครับ ตัวเลขแบบนี่ถ้าเป็นคนอื่นเขาอาจจะดีใจแต่ผมไม่ดีใจ ประการแรกผมไม่เชื่อว่าโดยองค์กรแนวนโยบายแห่งรัฐนี้ถึงจะไปดำเนินการให้มีกำไรที่ออกมาเป็นเงินมากมายร้อยละ 10 ต่อเงินต้นที่มี เป็นเพราะกำไรทุกบาททุกสตางค์มาจากคนที่เดือดร้อนล้วนๆ ผมคิดกลับกันถ้าผมเป็นนายกเทศมนตรีผมคงฝันไม่ถึงนายกรัฐมนตรี แต่ถ้าคนอย่างผมได้เป็นประเทศนี้ดีกว่ามาก ลูกชายผมชมทุกวันเป็นเรื่องจริง ถ้าผมเป็นคนที่สามารถเขียนนโยบายได้ ถ้ากำไรแบบนี้ผมประกาศนโยบายให้ลดดอกเบี้ยลง นี้เพียงแค่ตัวอย่างกับคำว่าพึงทำอะไรให้กับคนที่เขาเดือดร้อน ผมไม่ได้ดีใจที่จะมีเงินเอามาเข้าเป็นกองทุนมากขึ้นเอามาปันผลแจกโบนัสมากขึ้นครับ อะไรที่เป็นข้อมูลอ่านแล้วผมเข้าใจผิดต้องขออภัยด้วยครับ ทุกครั้งที่พิจารณางบประมาณผมก็แตะโรงรับจำนำทั้งๆที่เป็นเส้นโลหิตที่ทำให้คนลำบากอยู่รอดจริงแต่เพียงผมอยากให้ได้มีคุณภาพในเชิงคุณธรรมมากกว่านี้ ประการต่อมาถ้าผมข้ามไปท่านท้วงก็ได้ครับ ในประเด็นเงินสมทบของสันนิบาตเทศบาลแห่งประเทศไทย เทศบาลนครขอนแก่นสมทบแค่ 500,000 บาทต่อปีไม่มากครับ แต่เมื่อประมาณ 2 เดือนที่แล้วผมได้มีโอกาสได้รับทราบข้อมูลจากการทำรายงานหรือเอกสารข่าวของสันนิบาตเทศบาลแห่งประเทศไทย ขณะนี้สันนิบาตเทศบาลแห่งประเทศไทยมีเงินฝากอยู่ 100 กว่าล้านบาท แต่เชื่อไหมครับมีรายรับอยู่ที่จากผู้ตรวจบัญชีเขาเซ็นรับรองมาประมาณ 5 ล้านบาท จะเห็นได้ว่าเทศบาลระดับนครขอนแก่นต้องจ่าย 500,000บาทเพียง 10 เทศบาลที่ส่งอีกที่เหลือ10-20 แห่ง และมีเทศบาลเมืองไม่มีที่ไหนส่งครับ ผมทราบคร่าวๆมาว่าเทศบาลนครขอนแก่นก็จะไม่ส่งตามที่ผมได้อภิปรายหรือเหตุผลอย่างอื่นผมไม่แน่ใจ ผมเชื่อว่าองค์กรลักษณะนี้ท่านนายกเทศมนตรี ท่านปลัดเทศบาลมีโอกาสไปประชุมพึงพิจารณากรอบของวงเงินที่จะเก็บขอให้ผู้สมทบในอัตราที่มันเหมาะสมเพราะท่านไม่มีสิทธ์ที่จะเอาเงินไปกองและฝากธนาคารไว้ครับไม่เกิดประโยชน์อะไรหรือกับใครเลยครับ ยกเว้นนายธนาคารกับท่านที่มีอะไรสมรู้ร่วมคิดกับเขา ประการต่อมาเงินไม่มากแต่เกี่ยวข้องกับประชาชนโดยตรงจริงและเกี่ยวข้องอย่างทุกเมื่อ สปสช. ปีนี้ในวิธีงบประมาณที่เคยให้เทศบาลนครขอนแก่นหรือองค์กรปกครองส่วนท้องถิ่นทั่วไปทุกที่ในประเทศไทยส่งเงินสมทบ 50 เปอร์เซ็นต์ของที่ได้รับจากสปสช. เดิมเราสมทบประมาณ 2 ล้านกว่าบาทตัวเลขคร่าวๆมันอยู่ในระบบงบประมาณอยู่พูดในรวม เขาให้เงินเรามาประมาณ 5 ล้านกว่าบาทเราสมทบประมาณ 2 ล้านกว่าบาทรวมกันเป็น 7 ล้านบาท ปีนี้ได้สอบถามดูรายละเอียดเป็น 60 เปอร์เซ็นต์เมื่อจาก 50 เปอร์เซ็นต์ที่ต้องสมทบเป็น 60 เปอร์เซ็นต์ได้ทำไมมันจะเป็นร้อยเปอร์เซ็นต์ไม่ได้ แล้วเราจะเอาเงินที่ไหนไปสมทบ แต่นั้นไม่ใช่เรื่องใหญ่ เรื่องใหญ่อยู่ตรงนี้ครับประเด็น สปสช.ตั้งมาหลายปีผมเองเป็นหนึ่งอยู่ในสังคมที่มีความรู้สึกดีกับคำว่า สปสช.มากครับเพราะผมก็ใช้บัตรทองเหมือนท่านเพราะผมไม่มีสวัสดิการเหมือนข้าราชการ เวลาเจ็บไข้ได้ป่วยบางครั้งก็ไม่กล้าไปโรงพยาบาลเพราะเงินในกระเป๋ามันเหลือน้อย ก็ซื้อยาร้านขายยาบางทีปรึกษาเภสัชกร ประเด็นอยู่ตรงนี้คือมันไม่มีรายงานโดยภาพรวมว่าเงินทั้งส่วนที่สปสช.โอนให้ท้องถิ่นแล้วท้องถิ่นสมทบไปนี้มันถูกใช้อย่างมีประสิทธิภาพประสิทธิผลไหมครับ เท่าที่ผมทราบและผมตื่นเต้นกับเหตุการณ์นี้รู้สึกอึดอัดใจมากคือ เงินส่วนนี้ถูกตาด้วยความปรารถนาดีให้พ่อแม่พี่น้องชุมชนประชาชนทุกภาคส่วนมีโอกาสเข้าถึงในการใช้เงินที่เป็นเงินภาษีของท่าน ผมคาดว่าสปสช.กับท้องถิ่นรวมกันในประเทศกลายเป็นเสือตัวที่ไหร่ไม่รู้ของประเทศไทยแล้วเอาเงินมากอดไว้ เงินก็กลายเป็นดอกผลให้กับธนาคารอย่างเดียวพ่อแม่พี่น้องได้อะไรในเมื่อเจตนารมณ์ของการตั้งสปสช.คือทำหน้าที่ให้ประชาชนมีโอกาสเอาเงินภาษีของตนเองกับไปใช้เพื่อด้านสุขภาพที่ดีมีคุณภาพชีวิตที่ดีขึ้น ลดทอนของการต้องใช้เงินในด้านการรักษาของประเทศพ่อแม่พี่น้องไม่ต้องตื่นเต้น ข้าราชการประจำเขาใช้ค่ารักษาสุขภาพมากกว่าท่านหลายเท่า เท่าที่รู้รายเฉลี่ยประมาณ 100,000 บาทต่อปี ไม่ต้องตกใจ ผมดูเทศบาลอุหนุนประมาณ 27 บาท สปสช.ให้มาอีก 45 บาท รวม 73 บาท กรมอุดหนุนบัตรทอง 1,000 หรือ 2,000 บาทกว่า คิดเอาท่านเป็นประชาชนที่เขาขีดขั้นให้เป็นแบบไหน นี่คือแนวนโยบายของรัฐบาล เมื่อเงินถูกเอาไปกองตรงนั้นมากกว่าประโยชน์ที่ควรจะเกิดจากภาษีของประชาชนไม่เกิด ขณะเงินที่สมทบแค่ 50 เปอร์เซ็นต์ไม่สามารถถูกบริหารให้อย่างมีคุณภาพที่ดีสั่งบังคับให้สมทบเป็น 60 เปอร์เซ็นต์ไปเพื่ออะไรใครได้ประโยชน์ โดยภาพรวมเรียนท่านประธานสภาเทศบาลไปยังพ่อแม่พี่น้องคนที่ได้รับผลกระทบจากเรื่องพวกนี้โดยรวมว่ามันน่าอึดอัดต่อวิธีคิดของชนกลุ่มหนึ่งในประเทศที่มีโอกาสคุ้มแห่งการใช้เงินหยาดเหงื่อแรงงานไปแลกมาเพื่อเป็นภาษีให้รัฐบาล ประเทศไทยมันถึงเวลาที่ต้องไปปฏิรูปเรื่องพวกนี้อย่างแรง เราก็เกิดมามีมือเท้าบางคนอาจจะขาดไปนิดหน่อย วันไหนผมพาไปประท้วงไปกลับผมด้วยครับ มีอีกเรื่องหนึ่งครับไม่ตื่นเต้นแต่ผมเป็นห่วงผมดูในงบประมาณหน้า 155 เงินงบประมาณอาหารกลางวันของเด็กผมเห็นตัวเลขแล้วบอกตรงๆดีใจมาก จำนวน 30 ล้านกว่าบาทเฉพาะอาหารมื้อกลางวันของเด็กนักเรียน 11โรงเรียนของโรงเรียนในสังกัดเทศบาลนครขอนแก่น ผมเห็นตรงนี่ที่เป็นการจัดงบประมาณตรงเด็กจำนวนเท่าไหร่คูณเข้าไปรวมออกมาแล้วโอนเข้ามาให้ตัวเลขประมาณ 20 บาท/หัว/มื้อ เขาต้องรับทราบว่าวันนี้เขาได้รับ ผมอยากฝากท่านประธานสภาเทศบาลไปยังผู้บริหารโรงเรียนขอภาวนาให้ท่านบริหารเงินส่วนนี้ต่อเด็กหัวละ 20 บาท/มื้อกลางวันด้วยจิตแห่งเมตตาอย่าไปมีอะไรเกี่ยวพันกับมันเลยบาปมากขอบคุณมากครับ

**นายโกเมน กันตวะธีระ สมาชิกสภาเทศบาลนครขอนแก่น**

กราบเรียนท่านประธานสภาเทศบาล เพื่อนสมาชิกสภาเทศบาล พี่น้องข้าราชการและชุมชนที่เข้าร่วมสังเกตการณ์ทุกท่านครับ ในหน้าที่ 2 ในเรื่องของรายจ่ายจริงจำนวน 886,800,390.34 บาทตัวนี้ที่ระบุมานี้ ถ้าเรารองคำนวณดูจะเป็นตัวเลขที่ผิดลองบวกใหม่ น่าจะเป็น 8,476,800,654.34 บาท

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

มีสมาชิกสภาเทศบาลท่านใดจะอภิปรายเพิ่มเติมอีกหรือไม่ ท่านนายกเทศมนตรีจะได้ตอบข้อซักถามครั้งเดียวเลยคะ ขอเชิญคุณปรมินทร์ คะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ขอบพระคุณท่านประธานสภาเทศบาล ผมนายปรมินทร์ เลาหะพันธุ์ ในส่วนของสถานธนานุบาลแห่งที่ 2 ที่ขอยืมเงินเทศบาลไปจำนวน 21 ล้านบาท ตอนนั้นบอกว่ามีความจำเป็นต้องยืมเพื่อใช้ในเงินหมุนเวียนแต่ตอนนี้เท่าที่ดูก็มีเงินฝากประมาณ 6 ล้านบาทและมีเงินหมุนเวียนสถานการณ์คลังค่อนข้างดี เมื่อมาดูในเรื่องของรายจ่ายในหน้า 338 ของร่างงบประมาณเดิม จะจ่ายดอกเบี้ยธนาคาร กองทุนบำเหน็จบำนาญข้าราชการ จ่ายดอกเบี้ยธนาคารธกส. จ่ายดอกเบี้ยธนาคารธกส.ที่มีการกู้ 2 ครั้ง ซึ่งไม่มีการจ่ายดอกเบี้ยให้กับเทศบาลเลย ผมเคยอภิปรายแล้วในเรื่องนี้ผมถามว่าแล้วกำไรสุทธิเวลาได้เอาไปแบ่งใคร แต่เวลากำไรจากดอกเบี้ยส่วนต่างของดอกเบี้ยที่เทศบาลต้องไปจ่ายท่านดูเทศบาลไปจ่ายค่าดอกเบี้ยต่างๆประมาณหลายๆล้านที่เราจัดเป็นค่างบกลางไม่ว่าจะจ่าย ค่ากู้ ค่าทำท่อระบายน้ำต่างๆ เราต้องจ่ายเพราะเราไปกู้เขามาแต่พอสถานธนานุบาลกู้เงินเราไปกับไม่จ่าย ซึ่งตรงนี้ผมว่าถ้ามันเป็นประโยชน์กับทางประชาชนอย่างแท้จริงก็น่าจะเจียดกำไรจากการที่เอาไปให้เขากู้หรือดอกเบี้ยซึ่งท่านก็จ่ายคนอื่นได้ไม่ว่าท่านจ่ายกองทุนเบี้ยบำเหน็จบำนาญ จ่ายธนาคารธกส. จ่ายเทศบาลในอัตราต่ำก็ได้ครับผมว่าน่าจะเป็นประโยชน์และก็จะเป็นสิ่งที่อย่างน้อยคืนกับมาให้เทศบาล ไม่อย่างนั้นเทศบาลจะได้เอาเงิน 20 ล้านบาทไปพัฒนาจุดต่างๆสาธารณูปโภคต่างๆให้ประชาชนมากกว่านี้ เพราะเราต้องไปจ่ายเงินกู้ จ่ายดอกเบี้ยเงินกู้ให้อะไรมากมาย ฝากท่านผู้บริหารช่วยไตร่ตรองด้วยครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

มีสมาชิกสภาเทศบาลท่านใดจะอภิปรายเพิ่มเติมอีกหรือไม่ ขอเรียนเชิญคุณเกรียงศักดิ์ คะ

**นายเกรียงศักดิ์ สว่างไสว สมาชิกสภาเทศบาลนครขอนแก่น**

กราบเรียนท่านประธานสภาเทศบาล เพื่อนสมาชิกสภาเทศบาลผู้ทรงเกียรติ ดูหน้าที่ 4 เรื่องของรายได้จากทรัพย์สินของทางเทศบาล ในหัวข้อ 3.1.2 ค่าเช่าที่ดินโครงการกำจัดขยะมูลฝอยด้วยวิธีแปรรูปขยะมูลฝอยเป็นพลังงานไฟฟ้า ตั้งไว้ที่ 128,800บาท หน้าที่ 5 หัวข้อ 3.2.28 ค่าประโยชน์ตอบแทนโครงการกำจัดขยะมูลฝอยด้วยวิธีการแปรรูปขยะมูลฝอยด้วยเป็นพลังงานไฟฟ้าจำนวน 1,000,000 บาทเป็นค่าตอบแทนที่ทางผู้ได้รับสัมปทานตอบแทนให้เทศบาล ณ ปัจจุบันนี้โครงการนี้ไปถึงไหนแล้ว เหตุผลที่ผมต้องถามเนื่องจากว่าเมื่อประมาณ 2 อาทิตย์ที่แล้วมีเพื่อนสมาชิกสภาเทศบาลจากเทศบาลนครลำปางสนใจในโครงการนี้เขาก็มาถามเรา ปัจจุบันนี้เทศบาลนครขอนแก่นเขารู้มาว่าแปรรูปขยะเป็นพลังงานไฟฟ้าแล้วเขาสนใจเขาอยากมาดูตัวอย่างวิธีการจัดการพลังงานแปรรูปเป็นพลังไฟฟ้าเทศบาลนครขอนแก่นทำไปแล้วล่วงหน้า 3 ปีแล้วปัจจุบันนี้เป็นอย่างไรความคืบหน้าของโครงการนี้ไปถึงไหนมันออกมาในรูปแบบของการผลิตไฟฟ้าจ่ายให้กับพี่น้องประชาชนได้หรือยังตรงนี้ที่ผมสนใจฝากท่านประธานสภาเทศบาลไปยังผู้บริหารรบกวนชี้แจงด้วยว่าโครงการนี้ไปถึงไหนถึงความก้าวหน้าเพื่อจะได้เป็นความรู้ให้พวกผมได้ตอบให้กับเพื่อนสมาชิกสภาเทศบาลนครลำปาง ครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ก่อนที่คณะผู้บริหารจะตอบมีสมาชิกสภาเทศบาลท่านใดจะอภิปรายเพิ่มเติมอีกหรือไม่ คะ ขอเรียนเชิญคุณมานพ คะ

**นายมานพ หวังสวัสดิ์โอฬาร สมาชิกสภาเทศบาลนครขอนแก่น**

กราบเรียนท่านประธานสภาเทศบาลและพ่อแม่พี่น้องที่รักทุกท่าน ขออนุญาตถามในส่วนของวัสดุสำนักงานเพื่อเป็นรายละเอียด เท่าที่เห็นในงบประมาณวัสดุสำนักงานขออนุญาตยกตัวอย่าง เช่น พัดลม หน้า 119 มีราคาแต่ไม่มีขนาดของใบพัดซึ่งรายละเอียดค่อนข้างตก รวมทั้งโต๊ะเอนกประสงค์ไม่มีขนาดกว้างคูณยาว สมาชิกสภาเทศบาลเกรงว่าจะได้ไม่ตรงกับความต้องการของผู้ที่จะใช้อยากจะให้เพิ่มรายละเอียดในส่วนของวัสดุสำนักงานอยากให้มีการกลั่นกรองให้ดีกว่านี้ หน้า 112 ตู้เย็นฝ่ายปกครอง ขอซื้อขนาด 5 คิว ราคา 6,000 บาท แต่ในหน้า 134 งานฝึกอบรมขอซื้อขนาด 8 คิว ราคา 9,000 บาท อยากทราบว่างานฝึกอบรมจำเป็นจะต้องใช้ 8 คิวมูลค่า 9,000 บาทหรือไม่ครับ หน้า 120 วัสดุเครื่องแต่งกายมีแต่ราคาแต่ไม่มีจำนวนชุด อยากให้เพิ่มรายละเอียดจำนวนเข้าไปเพื่อที่จะได้จัดซื้อตามจำนวนที่ต้องการ หน้า 168 โรงเรียนเทศบาลบ้านคุ้มหนองคู ขอซื้อคอมพิวเตอร์ราคา 30,000 บาทและโน๊ตบุ๊ค ราคา 25,000 บาทตรงนี้ต้องขออนุญาตถามเนื่องจากเอกสารของคณะกรรมการไอซีทีไม่มีในหมายเหตุว่าโรงเรียนเทศบาลบ้านหนองคูขอสเปกราคา 30,000 บาท ซึ่งปกติคณะกรรมการไอซีทีจะสอบถามว่ามีความจำเป็นที่จะต้องใช้ สเปกสูงแค่ไหน ใช้สเปกต่ำกว่านี้ได้หรือไม่ขออนุญาตถามที่ประชุม ศูนย์บริการสาธารณสุขที่ 5 หน้า 196 ขอคอมพิวเตอร์มูลค่า 30,000 บาท ซึ่งเป็นสเปกค่อนข้างสูงตรงนี้ไม่มีในรายละเอียดของคณะกรรมการไอซีทีจึงจำเป็นจะต้องขอถามว่าจำเป็นแค่ไหนที่ต้องใช้คอมพิวเตอร์มูลค่า 30,000 บาท ซึ่งมีสเปกที่ต่ำกว่านั้นมูลค่า 15,000 บาท หน้า 185 โทรทัศน์ LED 40 นิ้ว สำนักการสาธารณสุขฯขอใช้ที่ห้องประชุมสุมณฑา ไม่มีรายละเอียดตามสเปกที่คณะกรรมการไอซีทีได้กำหนดไว้ มีเพียงแค่ขอราคามาและโทรทัศน์LED 40 นิ้ว อยากให้เพิ่มรายละเอียดที่คณะกรรมการไอซีทีได้ลงไว้มีเพียงเท่านี้ขอขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

มีสมาชิกสภาเทศบาลท่านใดจะอภิปรายเพิ่มเติมอีกหรือไม่ ถ้าไม่มี ขอเรียนเชิญ ท่านนายกเทศมนตรี

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

เรียนท่านประธานสภาเทศบาล ท่านสมาชิกสภาเทศบาล ผู้นำชุมชน หัวหน้าส่วนการงาน พี่น้องพนักงานท่านผู้มีเกียรติ ก็ขอบคุณในประเด็นสำหรับข้อสังเกตข้อเสนอแนะและคำถาม อันดับแรกคำถามในส่วนของเงินสะสมของสถานีขนส่ง ปัจจุบันนี้ได้โอนไปยังเงินสะสมของเทศบาลหรือยัง ประเด็นโอนได้หรือไม่ซึ่งเมื่อสักครู่อยากให้ผู้ที่เกี่ยวข้องเป็นผู้ตอบว่าโอนหรือยัง ถ้ายังไม่ได้โอนเพราะอะไรหรือโอนได้หรือไม่ได้เป็นเพราะอะไร กรณีเงินสะสมนี้พร้อมจะตอบเลยไหมครับ ขออนุญาตท่านประธานสภาเทศบาลเพื่อให้เจ้าหน้าที่ได้ตอบในประเด็นนี้ครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ขอเรียนเชิญเจ้าหน้าที่ ค่ะ

**นางสุกัลยา บริบูรณ์ นักวิชาการเงินและบัญชี**

เรียนท่านประธานสภาเทศบาล คณะผู้บริหารทุกท่านที่เข้าร่วมประชุมในวันนี้ค่ะดิฉันนางสุกัลยา บริบูรณ์ นักวิชาการเงินและบัญชี สถานีขนส่งผู้โดยสารจังหวัดขอนแก่น ขอรายงานในส่วนของรายละเอียดรายรับ รายจ่ายของปีงบประมาณ 2556 หน้าที่ 3 ในปีงบประมาณ พ.ศ.2556 มีรายรับจริง10,847,656.45 บาท รายจ่ายจริง 10,537,054.99 บาท เงินกู้จากธนาคารไม่มีค่ะ เงินยืมเงินสะสมจากเทศบาลไม่มี กำไรสุทธิ 310,601.46 บาท เงินทุนสำรองเงินสะสม 3,417,834.44 บาท เงินสะสมจำนวน 9,525,658.91 บาท เงินฝากธนาคารทั้งสิ้น ณวันที่ 30มิถุนายน255716,868,566.52 บาท กรณีกำไรของงานกิจการขนส่งนี้ที่จะโอนให้หน่วยงานแม่คือทางฝ่ายส่งเสริมระบบการขนส่งได้สอบถามไปที่กรมส่งเสริมการปกครองท้องถิ่นแล้วค่ะ แนวทางกรมส่งเสริมการปกครองท้องถิ่นแจ้งว่าไม่มีระเบียบให้ดำเนินการที่จะสนับสนุนเงินกำไรสมทบคืนให้กับหน่วยงานแม่ค่ะ ขอขอบคุณค่ะ ขณะนี้เงินสะสมของเราก็ยังอยู่ที่ฝ่ายส่งเสริมระบบการขนส่งอยู่ค่ะยังไม่ได้โอนเงินค่ะ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ขอเรียนเชิญท่านนายกเทศมนตรี ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

เรียนท่านประธานสภาเทศบาล กรณีเรื่องรายรับรายจ่ายจริงก็สรุปประการแรกมีข้อผิดพลาดเอกสารที่นายกเทศมนตรีอ่านคือผิด ผมเห็นเอกสารที่เขายื่นให้ผมที่ด้านหลังว่ามีเอกสารที่เป็นตัวเลขที่ข้อเท็จจริงที่ถูกต้องส่งให้งานงบประมาณแต่ดูเหมือนเขาจะแก้ไขไม่ทัน ดังนั้นตัวเลขที่ผมแถลงงบประมาณสภาเทศบาลเป็นตัวเลขที่ผิดพลาดขออนุญาตท่านประธานสภาเทศบาลเป็นตัวเลขที่ผิดพลาด ก็ขออนุญาตท่านประธานสภาเทศบาลเพื่อแก้ไขตัวเลขที่เป็นตัวเลขจริงที่เจ้าหน้าที่ได้นำเรียนไปเมื่อสักครู่ ขออนุญาตสภาเทศบาลในการที่จะขอแก้ไขตัวเลขคือประการที่หนึ่ง ประการที่สองกรณีการหารือเรื่องระเบียบของการที่จะโอนเงินสะสมมาไว้ที่เทศบาลแล้วไม่มีระเบียบรองรับก็ชัดเจนไม่สามารถโอนได้แต่ก็ไม่ใช่อุปสรรคของเทศบาลในการจะใช้จ่ายเงินก้อนนั้นเพราะล่าสุดที่เราเตรียมการเอาไว้คือ ชุดคณะทำงานของเทศบาลที่เตรียมทำโครงการ Shutter bus ถือว่าเป็นการจัดทำรถรับ-ส่งสาธารณะที่จะเป็นรถรูปแบบพลังงานไฟฟ้าโดยใช้แบตเตอร์รี่ไฟฟ้า เราตั้งใจจะใช้จ่ายของเงินสะสมของสถานีขนส่งเพื่อจะซื้อรถกลุ่มประเภทนี้ ดังนั้นไม่ติดขัดในการใช้จ่ายเงินก็ขอให้สบายใจได้ ดั้งนั้นกรณีของการสั่งการของการประชุมคราวที่แล้วสั่งการให้โอนเงินสะสมนี้ถ้าหากมีระเบียบรองรับคงโอนเงินเรียบร้อย เมื่อไม่มีระเบียบรองรับก็คงไม่เป็นปัญหาแต่เป้าหมายหลักก็คือเราสามารถใช้จ่ายได้หรือไม่ ซึ่งเรียนว่าใช้จ่ายได้และไม่เป็นอุปสรรคคงมี 2 ประการในส่วนนี้ ต่อไปเงินฝากธนาคารคำถามคืออัตราดอกเบี้ยของแต่ละธนาคารที่เอาเงินฝากนั้นเราได้อัตราเงินตอบแทนสูงสุดใช่หรือไม่เดี๋ยวสักครู่ทางสำนักการคลังพร้อมก็จะให้ตอบ ปัจจุบันนี้ได้กระจายการฝากไปยังหลายธนาคารแล้วแต่ละธนาคารได้มีนโยบายชัดเจนว่าการที่จะฝากไม่ว่าจะเป็นหมวดเงินประเภทใดก็ตามเราต้องการผลตอบแทนในอัตราดอกเบี้ยที่สูงสุด ดังนั้นก่อนที่จะมีการฝากแต่ละคราวแต่ละงวดเมื่อครบอายุของวงเงินนั้นๆต้องมีเอกสารยืนยันมาจากทางธนาคารแต่ละธนาคารว่าอัตราดอกเบี้ยอยู่ที่เท่าไหร่และเลือกเอาธนาคารที่อัตราตอบแทนสูงสุดเป็นตัวตั้งในการฝาก ส่วนในรายละเอียดสักครู่ขออนุญาตให้สำนักการคลังตอบขออนุญาตท่านประธานสภาเทศบาลครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ขอเรียนเชิญ คะ

**นางรุ่ง วิศิษฐารักษ์ ผู้อำนวยการสำนักการคลัง**

กราบเรียนท่านประธานสภาเทศบาลที่เคารพ จากที่ท่านสมาชิกสภาเทศบาลได้สอบถามในเรื่องของอัตราดอกเบี้ยเงินฝากธนาคารทางสำนักการคลังได้ฝากเงินฝากที่ธนาคารของรัฐ เราไม่สามารถที่จะฝากกับธนาคารพาณิชย์ได้ ในส่วนของอัตราดอกเบี้ยเราก็จะพยายามกระจายความเสี่ยงฝากหลายๆธนาคาร ซึ่งธนาคารที่เรานำฝากนี้มีธนาคารกรุงไทย ธนาคารกสิกรไทย ธนาคารอิสราม ธนาคาร HMB BANKซึ่งอัตราดอกเบี้ยเราก็จะต่อรองให้ได้อัตราดอกเบี้ยที่สูงที่สุดและสูงกว่าในอัตราท้องตลาด ซึ่งตอนนี้อัตราดอกเบี้ยก็จะอยู่ที่ประมาณในอัตรา 3 เดือน ประมาณ 2.3 ที่เราได้และอัตราดอกเบี้ยในบัญชีประจำ 6 เดือน ก็จะอยู่ในที่ประมาณ 2.6-2.8 ก็แล้วแต่ช่วงที่สถานการณ์ของอัตราดอกเบี้ยจะขึ้น-ลง ในขณะที่อัตราดอกเบี้ยตลาดอยู่ที่ประมาณ 1 บาทกว่า ก็ขอเรียนชี้แจงให้ทราบคะ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ขอเรียนเชิญ ท่านนายกเทศมนตรีคะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

ขออนุญาตต่อประเด็นที่ท่านสมาชิกสภาเทศบาลได้สอบถามนะครับ กรณีทรัพย์จำนำก็คงจะเป็นคำถามประมาณว่าทรัพย์หลุดจำนำนั้น มีการบริหารจัดการกันอย่างไร มีผลกำไรหรือขาดทุนถูกไหมครับ ก็ปรากฏเป็นเอกสารที่นำเสนอสภาเทศบาลถึงรายได้กำไร แต่ในขณะเดียวกันมันก็จะไปพูดถึงกรณีที่ ท่านธนภณ ได้อภิปรายหลักคิดผมก็เห็นด้วยนะครับในเรื่องของคุณธรรม เพราะว่ากรณีการตั้งการบริหารจัดการ การตั้งอัตราดอกเบี้ยเป็นไปตามคำสั่งทั้งสิ้นและเท่าที่ทราบทางสมาคมสันนิบาตเทศบาลแห่งประเทศไทยกำลังต่อสู้เรื่องนี้ว่า ควรจะให้อำนาจการจัดการอยู่ที่เรา ปัจจุบันนี้อยากจะทำอะไรก็ต้องรอคำสั่งอย่างเดียว อัตราดอกเบี้ยที่กำหนดก็ต้องเป็นของเขา แม้กระทั้งการรับจำนำทองคำในช่วงราคาที่ ผันผวนก็ต้องเป็นไปตามคำสั่งจากส่วนกลางจาก คสช. ทั้งสิ้น เราไม่มีอำนาจที่จะระงับหรือทำเชิงรุกหรือเชิงรับให้มันทันกับเวลาเกิดสถานการณ์เปลี่ยนแปลงอย่างรวดเร็วได้ ทั้งหมดเป็นคำสั่งจากคสช. ซึ่งเป็นความอึดอัดในการบริหารจัดการมาก ประการต่อไปการตั้งเหรดอัตราดอกเบี้ยล่าสุดก็เป็นการปรับมาวงเงินไม่เกิน5,000บาท ก็ตรงกันก็คือร้อยละห้าสิบสตางค์ แต่วงเงิน5,000- 100,000 บาท ก็คือปรับเป็นร้อยละหนึ่ง ก็จะเห็นได้ว่าเป็นไปตามคำสั่งเขาอีก ในส่วนของเรานี้ถ้ามีแนวคิดในการช่วยเหลือ ภาคประชาชน ถ้ามองว่าเราเป็นแหล่งในการที่จะดูดทรัพย์ เพื่อไม่ให้ประชาชนไปกู้หนี้นอกระบบแล้วเกิดปัญหาของกลุ่มใครทั้งหลายที่เป็นอำนาจมืดไปข่มขู่แล้วก็ไปรีดดอกเบี้ยสูงๆจากประชาชน โรงรับจำนำเทศบาลนี้น่าจะเป็นแหล่งในการช่วยแบ่งเบาภาระเชิงเศรษฐกิจแก่พี่น้องประชาชน ผมเห็นด้วยกับหลักคิด แล้วก็ขอชื่นชมนะครับกับวิธีคิดของท่านสมาชิกสภาเทศบาลหลายๆเรื่องที่ท่านได้อภิปรายไม่ว่าจะเป็นเรื่องเงินสมทบสมาคมสันนิบาตแห่งประเทศไทย ก็คงกลับมาดูอีกครั้งหนึ่งว่าในอัตราเหรดที่เหมาะสมนี้เราสามารถต่อรองอะไรได้บ้างแล้วรวมไปถึงกรณี สปสช. หรือกองทุนสุขภาพ ที่มีคำสั่งมาอีกให้เทศบาลตั้งเพิ่มขึ้นเป็น 60%ซึ่งมันก็ไม่สอดคล้องกับข้อเท็จจริง โดยแนวคิดโดยบุคลิก วิสัยทัศน์แบบนี้จริงๆเราน่าจะมีช่องทางส่งสมาชิกสภาเทศบาลของเราไปเป็นสภาปฏิรูปด้วยซ้ำไป น่าจะเป็นตัวแทนของเทศบาลส่งไป เพราะเป็นแนวคิดในการทำเพื่อประชาชนได้เป็นอย่างดีครับ ส่วนค่าอาหารกลางวัน20 บาทต่อคน ผมขอรับไปเพื่อลงรายละเอียดร่วมกับคณะของสำนักการศึกษาและโรงเรียน ประเด็นที่เพื่อนสมาชิกสภาเทศบาลนำเสนอมาผมได้ยินแล้วไม่ใช่ระแวง แต่เป็นห่วงว่าในกรณี20บาทต่อหัว โรงเรียนใช้เต็มประสิทธิภาพเช่นไร ก็คงจะไปร่วมกันว่าทั้ง 11 โรงเรียน 20บาทต่อหัว แจกแจงออกมาแล้วเด็กต่อคนนี้เราจะนำไปซื้ออะไรให้เด็ก ตามที่เป็นหมวดของอาหารกลางวัน ก็คงจะขออนุญาตนะครับไปทำงานร่วมกับทาง 11 โรงเรียน ก็ยืนยันไม่ได้เกิดจากความระแวง แล้วก็ไม่มีแนวคิดว่าจะเป็นอย่างอื่นนะครับ เพียงแต่ด้วยความเป็นห่วงก็คงจะไปดูร่วมกันในรายละเอียดตัวเลขของการบวกในหน้า 2จากเดิม 886 ล้านบาทเพื่อนสมาชิกสภาเทศบาลรวมได้ที่ 847ล้านบาทเศษใช่ไหมครับ ตรงนี้ทางคณะผู้รับผิดชอบได้ทบทวนตัวเลขหรือยังครับ แล้วยืนยันว่าเป็นตัวเลขไหนครับ ขออนุญาตท่านประสภาเทศบาลให้เจ้าหน้าที่ชี้แจงครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ขอเรียนเชิญคะ

**นางสาวเยาวลักษณ์ ไชยวงษา นักวิชาการคลัง 5**

ได้ 847 ล้านเศษบาทค่ะ

**นายธีระศักดิ์ฑีฆายุพันธุ์ นายกเทศมนตรีนครขอนแก่น**

ขออนุญาตท่านประธานสภาเทศบาลครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ขอเรียนเชิญค่ะ

**นายธีระศักดิ์ฑีฆายุพันธุ์ นายกเทศมนตรีนครขอนแก่น**

ตกลงตัวเลขเป็นตามที่ท่านสมาชิกสภาเทศบาลอภิปรายถูกต้องใช่หรือไม่ถูกต้องแล้วตัวเลขที่ว่านี้ ปรากฏในเอกสารที่ขอแก้ไขหรือเปล่า

**นางเบญญาภา พัชรพิบูลชัย หัวหน้าฝ่ายการเงินและบัญชี**

ขออนุญาตคะ ในตัวร่ายจ่ายจริงที่อยู่ในข้อ 3 ในหน้า2 จะตกเงินอุดหนุนไปยอดหนึ่งนะคะ หมวดรายจ่ายเงินอุดหนุนอยู่ที่ 3,9119,736 บาท ซึ่งจะทำให้รายจ่ายจริง จำนวนคือ 887,000,803.34 บาท ถูกต้องแล้วนะคะ คือตกเงินอุดหนุน หนึ่งหมวดคะ

**นายธีระศักดิ์ฑีฆายุพันธุ์ นายกเทศมนตรีนครขอนแก่น**

ขออนุญาตท่านประธานสภาเทศบาล ครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ขอเรียนเชิญ คะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

ก็คือจะขออนุญาตเพิ่มในวงเล็บข้อ 3 หน้า 2 กรณีเงินอุดหนุนมันควรจะปรากฏอยู่ในหมายเลขวงเล็บใดนี้คือประการที่หนึ่ง แล้วก็จะขออนุญาตท่านประธานสภาเพื่อขออนุญาตสมาชิกและขอสภา เพื่อขอเพิ่มตัวเลข แล้วก็หมวดเงินอุดหนุนควรจะปรากฏอยู่ในหมายเลขวงเล็บใดครับ

**นางเบญญาภา พัชรพิบูลชัย หัวหน้าฝ่ายการเงินและบัญชี**

อยู่ในวงเล็บ 3 คะ เงินอุดหนุนคะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

ดังนั้นก็ขออนุญาต ก็คือจากเดิมในหน้า 2 รบกวนท่านสมาชิกสภาเทศบาลครับ ในหมายเลขวงเล็บ 3 ไล่มาถึงงบรายจ่ายอื่นใน วงเล็บหมวดรายจ่ายอื่น ซึ่งไม่มีตัวเลข ซึ่งก็ขออนุญาตเพิ่มเติมก็คืองบอุดหนุนในบรรทัดถัดมานะครับ งบเงินอุดหนุนเป็นตัวเลข

**นางเบญญาภา พัชรพิบูลชัย หัวหน้าฝ่ายการเงินและบัญชี**

39,119,736 บาทคะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

จึงขออนุญาตท่านประธานสภาเทศบาลเพื่อขออนุญาตทางสภาเทศบาลในการอนุมัติขอปรับปรุงแก้ไขข้อความและเพิ่มเติมตัวเลขงบเงินอุดหนุน 39,119,736 บาทต่อไปจะขอเพิ่มเติมตัวเลข ประเภทกิจการ สถานีขนส่ง กิจการสถานีขนส่งผู้โดยสารจังหวัดขอนแก่นรายจ่ายจริง 10,537,054.99 บาทกำไรสุทธิ 310,601.46 บาท เงินฝากธนาคารทั้งสิ้น ณ วันที่ 30 มิถุนายน 2557 16,868,566.52 บาท ขอปรับปรุงแก้ไขข้อความตามนี้ครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

สมาชิกสภาเทศบาลท่านใดอนุญาตขอรับรอง โปรดยกมือคะ (สมาชิกยกมือเป็นเอกฉันท์) รับรองถูกต้องคะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

ต้องขอขอบพระคุณท่านสมาชิกสภาเทศบาลโชคดีที่เรามีสมาชิกสภาเทศบาลที่เป็นดอกเตอร์ อัจฉริยะ ที่ดูแล้วเห็นข้อผิดพลาดสามารถบวกแล้วเราได้ข้อมูลที่ถูกต้องครบถ้วน ต้องขอบคุณท่านสมาชิกสภาเทศบาลครับ ประเด็นต่อไปนะครับในหน้า338 สืบเนื่องจากกรณีการยืมเงินสะสมของเทศบาล เพื่อใช้ในการหมุนเวียนของสถานนุบาลแห่งที่ 2 เป็นจำนวน 21 ล้านบาท แล้วท่านสมาชิกสภาเทศบาลมีความห่วงใยมีการสอบถามว่า ได้มีการตั้งดอกเบี้ยให้กับเทศบาลหรือไม่เพราะเมื่อกู้เงินจากธนาคารต่างๆแล้วธนาคารต่างๆก็มีการจ่ายดอกเบี้ยให้ธนาคารนั้นๆ เมื่อเทศบาลยืมเงินสะสมไปแล้วเทศบาลก็ควรจะได้รับดอกเบี้ยคืน ก็ขออนุญาตเรียนนะครับในหน้า 338 ในพารากราฟด้านล่างของหน้า338ครับ ประเภทเงินช่วยเหลือท้องถิ่นกรณีพิเศษ 110,000บาท อันนี้เป็นการตั้งรองรับเอาไว้แล้ว แต่เป็นการตั้งสำหรับรองรับตัวเลข 11 ล้านบาท เพราะว่าใน 21 ล้านบาทไม่เกินเดือนกันยายนนี้ สถานธานุบาลแห่งที่ 2 จะชำระคืนให้กับเทศบาล 10 ล้านบาทก็จะเหลือเงินยืมของเทศบาลอีก 11 ล้านบาท และในส่วน11ล้านบาทก็ตั้งดอกเบี้ยที่หนึ่ง 110,000 บาทครับ ซึ่งเป็นไปตามอัตราดอกเบี้ยร้อยละ0.5บาทต่อปี และในหน้า338 ครับ พารากราฟสุดท้าย ก็มีการตั้งเอาไว้แล้วนะครับ ส่วนความคืบหน้าของโครงการกำจัดขยะเพื่อเปลี่ยนเป็นพลังงานไฟฟ้า ในปัจจุบันนี้คือช่วงระยะเวลาที่รอคอยที่ผ่านมา ที่ติดปัญหาตลอดก็คือการขอใบอนุญาตก่อสร้างโรงงานเรียกว่าใบ รง.4นะครับ เพิ่งจะมาคลี่คลายเมื่อเร็วๆนี้เองนะครับเพิ่งจะได้รับใบอนุญาตขณะนี้ที่หน้างาน ก็คือที่เก็บขยะบ้านคำบอนของเรานี้ทางบริษัทผู้ได้สัญญานี้ไปเริ่มไปเตรียมทำในการย้ายทำสำนักงานเพื่อเตรียมการก่อสร้าง แต่ประเด็นที่ผมกำลังรอคอยก็คือ ผมนัดหมายบริษัทที่ได้สัญญาให้มาพบเพื่อที่จะพูดคุยว่าจะกำหนดวันลงเสาเอกกันเมื่อไหร่ แล้วเราจะได้นำพาสื่อมวลชนไปถ่ายทำข่าวประชาสัมพันธ์ ณ ตอนนี้ก็เพียงแต่รอการนัดหมาย ซึ่งทางที่รับผิดชอบไปคือสำนักการช่าง ผอ.ส่วนทรัพย์ยากรธรรมชาติ ก็รอการตอบรับจากผู้รับเหมา หรือทางผู้ได้รับสัมปทานเพื่อนัดวันในการมาเจรจาครับ ก็คิดว่าถ้าไม่มีอะไรผิดพลาดเดิมทีผมบอกว่าเดือนสิงหาคม แต่ตอนนี้จนเดือนสิงหาคมก็ยังไม่เห็นมาหา ก็อาจจะต้องเหรดไปที่เดือนกันยายน น่าจะได้เริ่มลงมือ แต่ขออนุญาตหลังจากผ่านวันนี้ไปผมก็ติดตามมาทุกสัปดาห์นะครับในการนัดหมายผู้ที่ได้สัมปทานเพื่อมาดำเนินการ ก็ยังเรียนให้ทราบว่ามีการติดตามครับ ขณะนี้เท่าที่ผมไปดู เขาเริ่มมีการปรับปรุงสถานที่ เพื่อที่จะตั้งสำนักงานแล้ว เพื่อจะเตรียมการก่อสร้าง เท่าที่ผมรู้ก็คือเขารอการเตรียมย้ายอุปกรณ์การก่อสร้างจากจังหวัดปราจีนบุรีหรืออย่างไรครับ ย้ายมาตั้งที่ก่อสร้างที่ขอนแก่นนะครับ ส่วนเรื่องครุภัณฑ์ต่างๆนะครับต้องการคำถามว่ากรณีเช่นตู้เย็น มีความจำเป็นอย่างไร จะซื้อขนาด 8 คิว หน่วยงานหนึ่งต้องการ 5 คิว อีกหน่วยงานหนึ่งต้องการ 8 คิว ถูกไหมคะ มีการสอบถามว่ามีความจำเป็นอย่างไรต้องซื้อ 8 คิว ก็ขออนุญาตท่านประธานสภาเทศบาลเพื่อให้ผู้ที่ตั้งคุณสมบัติขนาดของตู้เย็นเป็นผู้ตอบ ดูเหมือนจะเป็นงานป้องกันฯใช่ไหมครับ ขออนุญาตท่านประธานสภาเทศบาลครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ขอเรียนเชิญ คะ

**นายวรเดช ธารชัย รักษาการหัวหน้าฝ่ายป้องกันและบรรเทาสาธารณภัย**

เรียนท่านประธานสภาเทศบาลนครขอนแก่นที่เคารพอย่างสูง ขออนุญาตนำเรียนชี้แจงเรื่องการขออนุมัติสภาเทศบาลเพื่อพิจารณาเรื่องตู้เย็นขนาด 8 คิว งานฝึกอบรมสังกัดฝ่ายป้องกันฯมีสถานที่ตั้งอยู่ที่บริเวณสถานีดับเพลิงบึงทุ่งสร้างครับ ซึ่งปัจจุบันนี้มีกรอบอัตรากำลังประจำอยู่ที่สถานีดับเพลิงจำนวน 12 คน และงานฝึกอบรมจำนวน 2 คน เหตุผลเนื่องจากว่าบริเวณสถานที่งานฝึกอบรมนั้นเป็นสถานที่สำหรับการฝึกอบรมการดับเพลิงและกู้ภัยให้กับคนของเทศบาลนครขอนแก่น พี่น้องประชาชนในชุมชนและก็กลุ่มเครือข่ายการป้องกันสาธารณภัยครับ ซึ่งห้องประชุมสัมมนาเราสามารถรับได้จำนวน 50 คนที่เชื่อมโยงไปถึงกรณีที่มีความต้องการคือ เนื่องจากหลักสูตรการดับเพลิงขั้นต้นและขั้นรุนแรงที่เรากำหนดไว้ในหลักสูตร 3 วัน กับการศึกษาดูงานขององค์กรปกครองส่วนท้องถิ่น จะประกอบด้วยการดับไฟขั้นรุนแรงจากก๊าชและน้ำมันการดำควันจากตู้คอนเทนเนอร์ การช่วยเหลือผู้ประสบภัยจากอาคารสูงซึ่งจำเป็นจะต้องมีระยะเวลาการฝึกต่อเนื่องยาวนานแล้วตู้เย็นที่จะขออนุมัติทางสภาเทศบาล เพื่อจะพิจารณาเพื่อบรรจุเอาสิ่งของน้ำ เครื่องดื่มบำรุง เกลือแร่ต่างๆและผ้าเย็นสำหรับมอบให้กับผู้ที่ผ่านการฝึกออกจากหลักสูตรต่างๆเหล่านั้น เพื่อฟื้นฟูร่างกายเพื่อจะเข้าสู้กระบวนการฝึกวิชาอีกต่อไป ซึ่งเมื่อปีที่ผ่านมานั้นเราได้ผ่านการฝึกจำนวน 15 ครั้ง แบ่งเป็นการฝึกดับเพลิงประจำเดือนของฝ่ายป้องกันฯจำนวน 6 ครั้ง ในการฝึกอบรมจัดตั้ง อปพร. 1 ครั้ง ทบทวนอปพร. 1 ครั้ง ฝึกอบรมเครือข่ายป้องกันอัคคีภัยจำนวน 1 ครั้ง ฝึกซ้อมและแก้ไขปัญหาน้ำท่วม 1 ครั้ง ฝึกซ้อมในหน่วยงานราชการอื่นๆสำนักวิทยาการจัดการ มหาวิทยาลัยขอนแก่น จำนวน 1 ครั้ง คณะศึกษาดูงานจากองค์กรปกครองส่วนท้องถิ่น จำนวน 4 ครั้งและสถานประกอบการจำนาน 2 ครั้ง รวมทั้งหมด 15 ครั้ง ขออนุญาตกราบเรียนสภาเทศบาลเพื่อทราบครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ขอเรียนเชิญท่านนายกเทศมนตรี คะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

ส่วนกรณีวัสดุเครื่องแต่งกายในหน้า 120 ใช่ไหมครับที่มีการสอบถามเรื่องจำนวนชุด ผมขออนุญาตว่าเป็นในช่วงระยะเวลาการแปรญัตติ ผมอยากจะให้ทางผู้รับผิดชอบเอารายละเอียดไปให้ท่านสมาชิกสภาเทศบาลดูนะครับว่ายอดตัวเลขที่ปรากฏออกมาเป็น 369,000 บาทและมีอีก100บาทแปลว่าต้องมีรายละเอียดมาประกอบ ส่วนจะประกอบด้วยอะไรยังไง ผมไม่แน่ใจว่าการเขียนเขาต้องการจะให้ยืดหยุ่นในการบริหารจัดการตัวเลขได้หรืออย่างไร แต่เพื่อความรอบคอบขออนุญาตในช่วงระยะเวลาการแปรญัตติจะให้ทางเจ้าหน้าที่เอารายละเอียดให้ท่านสมาชิกสภาเทศบาลไปดูและพิจารณานะครับ ส่วนครุภัณฑ์ที่เกี่ยวข้องไม่ว่าจะเป็นเครื่องคอมพิวเตอร์และโทรทัศน์ ท่านสมาชิกสภาเทศบาลได้พูดถึงไม่ปรากฏในรายละเอียดตอนที่นำเสนอคณะกรรมการ ไอซีที ที่มีการแต่งตั้ง ซึ่งเราก็ได้มีการมอบหมายแล้วก็ได้มีการสั่งการยังไปรองนายกเทศมนตรีผู้รับผิดชอบ รวมถึงคณะทำงานว่าในช่วงแปรญัตติให้เก็บรายละเอียดมาให้ครบ หากที่นำเสนอกรรมการไอซีที มีรายการใดที่ตั้งขึ้นเองโดยไม่ผ่านการเห็นชอบของคณะกรรมการไอซีทีก็ต้องให้มีการแก้ไข ประการที่ 1 หากยืนยันว่าจะไม่ผ่านกรรมการไอซีที ก็แปลว่าให้ท่านแปรญัตติตกไปได้เลย ดั้งนั้นรายละเอียดการจัดซื้อครุภัณฑ์ต่างๆที่เกี่ยวของกับไอซีที ก็ต้องให้ผ่านกรรมการชุดนี้ เพื่อที่จะกำหนดลักษณะและราคาที่เป็นมาตรฐานกลางแค่ขณะเดียวกันก็ต้องทำให้ถูกต้องตามระเบียบด้วยนะครับก็ขออนุญาตเป็นไปตามนี้ ส่วนรายละเอียดก็คงจะเป็นการทำงานในระหว่างของช่วงเวลาแปรญัตติก็คงจะไปปรับกระบวนการอีกครั้งหนึ่งครับ นี่ก็คงจะเป็นคำตอบที่นำเรียนต่อท่านสมาชิกสภาเทศบาลก็คงเป็นไปตามนี้ครับท่านประธานสภาเทศบาลครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

มีสมาชิกท่านใดจะอภิปรายไหมคะ ขอเรียนเชิญท่านธนภณ คะ

**นายธนภณ กิตติวิมลชัย สมาชิกสภาเทศบาลนครขอนแก่น**

เมือสักครู่ว่าจะไม่ยกมือแล้วครับท่านประธานสภาเทศบาล ผมเข้าใจว่าท่านประธานจะสั่งพักรับประทานอาหารเที่ยง ขออนุญาตยืดเวลาสัก 1 นาที เรียนท่านประธานสภาเทศบาลที่เคารพครับ ในหน้า 317 ครับ เกี่ยวกับโรงรับจำนำนะครับ หมายเลข 1ก็มีหมวดรายรับ-หมวดรายได้ แล้วก็สองหมวดรายได้คืน ผมก็เอาตัวเลขจากประเภทประมาณการรายรับทั้งสิ้น 64,402,200 บาท มาหักออกจากหมวดรายได้ 35 ล้านเศษบาทจะมีกำไรกลายเป็นเงินกำไรสุทธิ 28,700,000 บาทนี้ครับเป็นตัวเลขขึ้นมา คำถามคือรายละเอียดตรงด้านล่างบรรทัดสุดท้ายเงินสมทบทุนดำเนินการ 50%ของกำไรสุทธิ ตอนนี้ประมาณการว่ากำไรสุทธิ 24,800,000 บาท 50%คือ 14,350,000บาท เสร็จแล้วพอในปีงบประมาณ2558 สมมตินะครับ เอาเงินตัวนี้ตั้งเป็นเงินรายรับใช่ไหมครับ แล้วก็ไปหักรายจ่ายแล้วก็คิดเป็นกำไร กลายเป็นตัวนี้คิดเป็นเงินทอนโบนัส 2 ครั้ง ที่ผมดูตัวเลขแบบนี้ผมไม่แน่ใจว่าผมเข้าใจผิดไหม ถ้าเป็นอย่างนี้จริงคงเป็นมาแต่ไหนแล้ว อันนี้มันเป็นเงินลงทุนเติมครับไม่ใช่เงินกำไรแล้วก็ไม่ใช่รายรับ แต่ผมไม่แน่ใจนะครับที่ท้วงติงไปที่ถามไปนี้ขอให้ตรวจสอบด้วยครับ เพื่อความเข้าใจครับ เมื่อสักครู่การอภิปรายคราวก่อนที่ลุกขึ้นครั้งนี้น่าจะทำตรงนี้เพราะว่าตรงนี้เป็นประเด็นที่อยู่ในเนื้อหาตรงนี้ครับ ขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

มีสมาชิกท่านใดจะอภิปรายเพิ่มเติมไหมคะ ขอเรียนเชิญคุณโกเมน คะ

**นายโกเมน กันตวธีระ สมาชิกสภาเทศบาลนครขอนแก่น**

เรียนท่านประธานสภาเทศบาลที่เคารพเพื่อนสมาชิกสภาเทศบาลผู้ทรงเกียรติทุกท่าน พี่น้องข้าราชการและชุมชนที่เข้าร่วมสังเกตการณ์ทุกท่านครับ ในหน้า 37 ครับเป็นเรื่องของหมวดรายได้เบ็ดเตล็ดในเรื่องของค่ารักษาความสะอาดจิปาถะ พอเข้ามาดูในรายละเอียดแล้วปรากฏว่ามีถนนอยู่เส้นหนึ่งครับผมไม่ทราบว่าตอนนี้ก็คือว่าได้โอนให้ทางเทศบาลหรือยังครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ขอโทษคะรายละเอียดหน้าไหน คะ

**นายโกเมน กันตวธีระ สมาชิกสภาเทศบาลนครขอนแก่น**

หน้า 37 ครับ ย่อหน้าแรกครับ 5.5 ค่ารักษาความสะอาดผ่อนผันครับ เพราะว่ามีถนนอยู่เส้นหนึ่งนะครับนั้นคือถนนกัลปพฤกษ์หรือซอยกังสดารเก่าครับ ตอนนี้ไม่ทราบว่าได้โอนให้กับเทศบาลหรือยัง เพราะปัจจุบันในช่วงตอนเย็นนี้ ตามริมรั้วของมหาวิทยาลัยขอนแก่นนะครับ จะมีคนมาตั้งร้านขายของกันจำนวนมากซึ่งปัจจุบันนี้ไม่ทราบว่าจุดนี้เป็นจุดผ่อนผันหรือเปล่าถ้าเป็นจุดผ่อนผัน ยังไม่มีการระบุถึงค่ารักษาความสะอาดยังไม่ได้มีการกำหนดเข้ามาในหน้านี้ก็เลยอยากจะขอให้ช่วยตรวจสอบด้วยครับขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

มีสมาชิกท่านใดจะอภิปรายเพิ่มเติมอีกหรือไม่คะ ถ้าไม่มีขอเรียนเชิญท่านนายกเทศมนตรีคะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

เรียนท่านประธานสภาเทศบาล ท่านสมาชิกสภาเทศบาลท่านผู้มีเกียรติ กรณีวิธีการบัญชีของสถานธนานุบาลในหน้า 317 ไม่ทราบทางสถานธนานุบาลพร้อมจะตอบไหมครับ ถ้าพร้อมผมจะขออนุญาตท่านประธานสภาเทศบาลเพื่อให้ได้ชี้แจงครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ขอเรียนเชิญ คะ

**นางธาราทิพย์ แพงคำ พนักงานบัญชีสถานธนานุบาล**

กราบเรียนท่านประธานสภาเทศบาล ท่านนายกเทศมนตรี ท่านผู้มีเกียรติที่เข้าร่วมประชุมทุกท่าน ดิฉันนางธาราทิพย์ แพงคำขอเรียนชี้แจงนะคะในเรื่องของหมวดเงินได้อื่นคะ เป็นการจ่ายจากกำไรสุทธิเป็นการรับจากกำไรสุทธิคะ เราจะตั้งในหมวดรายได้อื่นทั้งรับทั้งจ่ายคะ เงินกำไรสุทธิเพื่อมาจัดสรรเป็นเงินบำเหน็จรางวัล เงินอุดหนุนเพื่อบูรณะท้องถิ่นและเงินสมทบทุนดำเนินการคะ ในเรื่องของบัญชีเราต้องตั้งรับและจ่ายจากกำไรสุทธิคะ ในปีงบประมาณ2557มีกำไรสุทธิประมาณ2,870,000 บาทคะ เราก็ต้องมาตั้งรับและจ่ายคะ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ขอเรียนเชิญท่านนายกเทศมนตรี คะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

ขออนุญาตท่านประธานสภาเทศบาลครับ มีใครอภิปรายได้ดีกว่านี้ไหมครับ ผมขออนุญาตแบบนี้ครับผมขอกลับไปทำรายละเอียดแล้วผมจะนำเรียนท่านสมาชิกสภาเทศบาลส่วนตัวอีกครั้งหนึ่ง ผมขอไปตามรายละเอียดครับ ก็ต้องขออภัยท่านสมาชิกสภาเทศบาลของค้างคำตอบนี้เอาไว้นะครับ ส่วนกรณีในหน้า37 ถนนกัลปพฤกษ์ มีการเก็บค่ารักษาความสะอาดหรือไม่มีการประกาศเป็นจุดผ่อนผันหรือไม่ คือ1. ไม่มีการประกาศเป็นจุดผ่อนผัน 2. ขณะนี้ยังไม่มีการเก็บรักษาค่าทำความสะอาด แต่เราจะมีการดำเนินการพร้อมกันในคราวเดียวกันก็คือที่ถนนประชาสโมสร หน้าวิทยาลัยบัณฑิตเอเชียก็จะนำเอา 2 พื้นที่นี้มาจัดการพร้อมกันนะครับ แล้วคงจะปรากฏในปีงบประมาณต่อไป แต่สิ่งหนึ่งที่เป็นปัญหาสำหรับเราก็คือถ้าประกาศเป็นจุดผ่อนผันเมื่อไหร่ครับ มันก็จะยากในการจัดการ แต่ถ้าไม่ประกาศเป็นจุดผ่อนผันแล้วการจะหารายได้เราควรจะเป็นอย่างไรขออนุญาตไปลงรายละเอียดในคราวหลังนะครับส่วนใหญ่ตอนนี้ที่เรามีนโยบายคือเราไม่พยายามให้ประกาศจุดผ่อนผันเพิ่มเติมครับ แต่ทำอย่างไรรายได้ไม่รั่วไหล ควรจะมีรายได้กลับคืนมาก็จะอยู่ในหลักคิดแบบนี้ครับ ในการไปจัดการก็ขออนุญาตเรียนตอบตามนี้ครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

มีท่านสมาชิกท่านใดจะอภิปรายอีกหรือไม่ (ไม่มี) ถ้าไม่มีสมาชิกท่านใดอภิปราย ดิฉันจะขอมติเลยนะคะ ท่านใดให้ความเห็นชอบร่างเทศบัญญัติงบประมาณรายจ่ายประจำปีงบประมาณ พ.ศ. 2558 วาระที่ 1 ขั้นรับหลักการ โปรดยกมือ (สมาชิกยกมือเป็นเอกฉันท์) ท่านใดเห็นเป็นอย่างอื่น (ไม่มี) ไม่มีคะ

มติที่ประชุม:เป็นอันว่าที่ประชุมแห่งนี้มีมติเห็นชอบรับหลักการร่างเทศบัญญัติงบประมาณรายจ่ายประจำปีงบประมาณ พ.ศ. 2558

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ต่อไปคะ ดิฉันจะขอหารือที่ประชุมขั้นแปรญัตติจะกำหนดประชุมกี่วันดิฉันขอหารือท่านเลขาสภาเทศบาลคะ ในการกำหนดการแปรญัตติระยะกี่วันตามระเบียบสภาเทศบาลสามารถทำได้กี่วัน เชิญคะ

**นายสุภัฐวิทย์ ธารชัย ปลัดเทศบาลนครขอนแก่น**

กราบเรียนท่านประธานสภาเทศบาล ตามข้อบังคับการประชุมสภาท้องถิ่น พ.ศ.2547 ในข้อ 45 วรรค 3 ได้กำหนดไว้ว่าญัตติร่างข้อบัญญัติงบประมาณ จะพิจารณา 3 วาระ รวดไม่ได้และในการพิจารณาวาระที่ 2 ให้กำหนดระยะเวลาการเสนอคำแปรญัตติไว้ไม่น้อยกว่า 24 ชั่วโมงนับจากสภาท้องถิ่นมีมติรับหลักการแห่งร่างข้อบัญญัติงบประมาณนั้น โดยธรรมเนียมปฏิบัติในการพิจารณาแปรญัตติวาระ 2 ของงบประมาณรายจ่ายนั้นเราจะกำหนดว่าให้เวลาในการแปรญัตติไม่น้อยกว่า 7 วัน ครับ อันนี้เป็นธรรมเนียมปฏิบัติที่ทำกันมาครับ ขออนุญาตครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

สภาเทศบาลแห่งนี้ก็สามารถกำหนดระยะเวลาแปรญัตติได้ ก็ไม่น้อยกว่า 7 วัน ได้นะคะดิฉันก็จะขอหารือที่ประชุมว่าในขั้นแปรญัตติจะกำหนดระยะกี่วัน ขอเชิญสมาชิกสภาเทศบาลคะ ขอเรียนเชิญ คุณปรมินทร์คะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ขอบคุณครับท่านประธานสภาเทศบาลครับ ผมขอเสนอเวลาแปรญัตติเป็นเวลา 9 วันครับ เริ่มตั้งแต่วันที่ 16 สิงหาคม- 24 สิงหาคม 2557 ครับ แล้วขอเสนอวาระ 2 วาระ 3 ในวันที่ 25 สิงหาคม 2557 ครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ท่านปรมินทร์ได้เสนอการแปรญัตติเป็นกำหนด 9 วัน ท่านสมาชิกสภาเทศบาลเสนอระยะเวลาการแปรญัตติมีกำหนด 9 วัน มีสมาชิกท่านใด เสนอเป็นอย่างอื่น ไม่มีนะคะ เมื่อไม่มีผู้ใดเสนอเป็นอย่างอื่น เป็นอันว่าสภาเทศบาลนครขอนแก่นมีมติกำหนดระยะเวลาแปรญัตติเป็นเวลา 9 วัน ก็ขอแจ้งคณะกรรมการสามัญประจำสภาทำหน้าที่ตรวจร่างเทศบัญญัติงบประมาณรายจ่ายประจำปีงบประมาณ พ.ศ. 2558 ขอให้มาประชุมเพื่อรับคำขอแปรญัตติตามเวลาต่อไป และนัดหมายการประชุมสภาฯ ครั้งต่อไป เพื่อพิจารณาร่างเทศบัญญัติงบประมาณรายจ่ายประจำปีงบประมาณ พ.ศ. 2558 วาระที่ 2 และวาระที่ 3 ในวันที่16 -24 สิงหาคม 2557 เป็นอันว่าที่ประชุมมีมติเห็นชอบรับหลักการร่างเทศบัญญัติงบประมาณรายจ่ายประจำปีงบประมาณ พ.ศ. 2558 (วาระที่ 1 ขั้นรับหลักการ) และกำหนดให้มีการ แปรญัตติ จำนวน9 วัน และนัดหมายการประชุมครั้งต่อไปในวันที่25 สิงหาคม 2557 เวลา 10.00 น.คะ

**มติที่ประชุม:เป็นอันว่าที่ประชุมแห่งนี้มีมติเห็นชอบรับหลักการร่างเทศบัญญัติงบประมาณรายจ่ายประจำปีงบประมาณ2558 วาระที่ 1 ขั้นรับหลักการ และกำหนดให้มีการแปรญัตติจำนวน 9 วันและนัดหมายในการประชุมครั้งต่อไปในวันที่ 25 สิงหาคม พ.ศ.2557 เวลา 10.00น.**

**ระเบียบวาระที่ 5 เรื่องญัตติอื่นๆ**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

มีท่านสมาชิกท่านใดจะเสนอเรื่องอื่นๆ หรือไม่ ขอเชิญเลยนะคะ ขอเรียนเชิญคุณสมภพคะ

**นายสมภพ วงศ์ก่อ สมาชิกสภาเทศบาลนครขอนแก่น**

กราบเรียนท่านประธานสภาเทศบาลที่เคารพ ท่านสมาชิกสภาเทศบาลผู้ทรงเกียรติ ท่านประธานชุมชนผู้นำชุมชนและผู้ที่เข้าร่วมรับฟังการพิจารณางบประมาณปี2558 ในครั้งนี้ ท่านประธานสภาเทศบาลครับผมขออนุญาตกล่าวถึงเรื่องญัตติขอความเห็นชอบร่างเทศบัญญัติงบประมาณรายจ่ายประจำปีพ.ศ. 2558 วาระที่1ซึ่งขออนุญาตมากล่าวในญัตติอื่นๆ ท่านประธานสภาเทศบาลครับขออนุญาตทำความเข้าใจครับ ที่มาของงบประมาณรายจ่ายจะมาจาก 4 ทางนะครับก็ 1. จากคณะผู้บริหารนำเสนอและการนำเสนอตามแผนงานของสำนักต่างๆ 2.สมาชิกสภาเทศบาลนำเสนอตรวจสอบแล้วก็ติดตาม 3.ข้าราชการอ่านติดตามแก้ไขและนำไปปฏิบัติ 4.จากประชาชนผู้ได้รับผลประโยชน์และมีส่วนร่วมในการรวมทำแผนชุมชนเข้ามาซึ่งจะมาจาก 4 ทางนี้นะครับ ที่จะเข้ามาในระบบงบประมาณในตรงนี้ผมก็จะขออนุญาตไม่ใช้คำว่าผิดพลาดนะครับ เพราะว่าจะบันทึกในรายงานการประชุม ก็จะเกิดความเสียให้กับข้าราชการและเจ้าหน้าที่ครับ ท่านประธานสภาเทศบาลที่เคารพครับแต่ผมจะขออนุญาตใช้คำว่าความพลั้งเผลอ โดยไม่เจตนานะครับ ซึ่งก็เป็นผลทำให้เวลาที่สูญเสียไปเรียกกลับมาไม่ได้จึงได้มีสมาชิกสภาเทศบาลแห่งนี้สงวนคำแปรญัตติเพื่อไปดำเนินการตรวจสอบและแก้ไขอีกครั้งห้วงเวลาที่จะเกิดประโยชน์ในการให้บริการประชาชนต้องเสียไปอีก 2 เดือนนะครับ ทั้งฝ่ายเจ้าหน้าที่ประจำ ฝ่ายสภาเทศบาลจะออกไปดูแลประชาชนก็ต้อง สูญเสียเวลา ณ ห้องประชุมแห่งนี้นะครับในตรงนี้ผมขออนุญาตต่อท่านประธานสภาเทศบาลต้องขอโทษพ่อแม่พี่น้องประชาชนที่ต้องเสียเวลาในตรงนี้ด้วย ในการจัดทำงบประมาณปี2558นี้ก็ถือเป็นกรณีศึกษาครับในปี2559เราจะต้องจัดทำงบประมาณที่เข้มข้นมากกว่านี้ครับ เพื่อผลประโยชน์ของประชาชน ในวันที่ 18 สิงหาคม 2559 ที่ประชุมแห่งนี้คณะนี้ก็จะหมดวาระลงนะครับไม่ทราบว่าเราจะได้กลับมาบริหารงบประมาณปี2559หรือเปล่าครับ ตรงนี้หรืออาจจะไม่เกิดการเลือกตั้งเราก็ไม่ทราบ แต่หากมีการเลือกตั้งเราก็ไม่ทราบเราจะได้กลับมาไหม ซึ่งตรงนี้ก็กราบเรียนท่านประธานสภาเทศบาลครับ กราบเรียนผ่านท่านไปยังพ่อแม่ประชาชนที่เคารพครับ ถ้าพ่อแม่พี่น้องประชาชนต้องการให้พวกเรามาบริหารงบประมาณปี2559อย่างโปร่งใสแบบนี้อีก ก็โปรดให้ความไว้วางใจเราอีกครั้งนะครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ขอบคุณท่านสมาชิกสภาเทศบาล คะ มีสมาชิกท่านใดจะอภิปรายเพิ่มเติมอีกหรือไม่คะ ขอเรียนเชิญคุณนริสศรา คะ

**นางสาวนริสศรา เรืองศร สมาชิกสภาเทศบาลนครขอนแก่น**

กราบเรียนท่านประธานสภาเทศบาล ที่เคารพสมาชิกผู้ทรงเกียรติ ผู้เข้าร่วมประชุมทุกท่านนะคะ ดิฉันนางสาวนริสศรา เรืองศร สมาชิกสภาเทศบาลเขต 2 ดิฉันอยากจะขอฝากไปยังผู้เกี่ยวข้องคะ เนื่องจากในงบประมาณที่ดูในแผนงานอุตสาหกรรมและการโยธาจะมีงานก่อสร้างจำนวนมากนะคะไม่ว่าจะเป็นท่อระบายน้ำหรือถนน ดิฉันอยากจะขอฝากไปยังผู้เกี่ยวข้องเวลาที่มีการก่อสร้างการทำงานอยากให้มีป้ายประชาสัมพันธ์ให้ชัดเจนคะ โดยเฉพาะที่อยู่ในซอยคะ ให้ติดป้ายไว้ตั้งแต่ปากซอยเลยนะคะ เพราะดิฉันเคยไปเจอเหตุการณ์กับท่านรองประธานสภาเทศบาล ตอนจะเดินทางไปร่วมงานที่โรงเรียนเทศบาลบ้านสามเหลี่ยม หลงเข้าไปในซอยแล้วก็ได้กลับรถออกมาหลงเข้าไปหลายคันเลยนะคะ เพราะว่าไม่มีป้ายประชาสัมพันธ์ที่ทำถนนอยู่ในเส้นนั้นคะ ก็เสียเวลาเดินทางคะ ก็อยากจะขอฝากไปยังผู้เกี่ยวข้องด้วย ขอบคุณคะ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

มีท่านใดจะอภิปรายคะ ขอเชิญคุณ วรินทร์พร คะ

**นางวรินทร์พร ณิชาภัทรนารากุล สมาชิกสภาเทศบาลนครขอนแก่น**

กราบเรียนท่านประธานสภาเทศบาล ท่านผู้บริหาร สมาชิกสภาเทศบาลเจ้าหน้าที่และประชาชนที่รักทุกท่านนะคะ วันนี้ที่ดิฉันจะขออภิปรายเป็นเรื่องที่ได้รับการร้องเรียนจากประชาชนบ่อยๆในเรื่องของการเก็บขยะนะคะ ที่มีความล่าช้าแล้วก็ไม่ครบในพื้นที่ ก็มีการถามก็ไม่ได้สังเกตนะคะว่าทำไมถึงมีการเก็บล้าช้าแล้วก็ไม่ครบพื้นที่ พอดีเมื่อเช้าก่อนออกมาประชุมมีรถขยะไปเก็บที่ข้างบ้านพอดีนะคะ รถขยะไปจอดอยู่ที่บ้านประมาณ 20 นาที ตอนแรกก็นั่งๆฟังเปิดหน้าต่างไปดูเห็นแล้วว่ามีรถขยะ แล้วก็มาแต่งตัวปกติแต่ว่าทำไมอยู่นานมากก็เลยก็ไปถ่ายวีดีโอมาดูว่าเขาทำอะไรกันบ้างถึงทำขนาดนั้น เพราะว่ามีขยะอยู่แค่ 2 ถัง แล้วก็มีถุงขยะดำที่ชาวบ้านแถวนั้นนำมาทิ้งอีก 3 ถุง ก็มีการคัดแยกขยะเจ้าหน้าที่เราคัดแยกขยะละเอียดพอสมควรนะคะ เพราะเห็นแม้กระทั่งจับไฟแช็คออกมาลองดูว่าจุดได้ไหม ซึ่งมองว่ามันเป็นการเสียเวลา แล้วก็รถที่จอดทิ้งอยู่ในขณะนั้นนี้ก็คงจะสร้างมลพิษพอสมควร เวลาในหนึ่งบ้านจอดถึง 20 นาที แล้วทั้งหมู่บ้านที่คุณจะเข้าไปอย่างน้อยจุดที่ว่างขยะในหมู่บ้านมีประมาณ 3-4 จุด เลยไม่ทราบเลยว่าใน 1 ชั่วโมงเก็บขยะได้กี่จุด ก็ฝากเรื่องไปยังเจ้าหน้าที่ว่าให้ช่วยเป็นหูเป็นตาดูแลตรงนี้นิดหนึ่งให้ระยะเวลาในการทำงานมีประสิทธิภาพแล้วก็กระชับเวลาในการทำงานเพื่อความสงบเรียบร้อยและความสะอาดมีระเบียบของบ้านเมืองในเขตเทศบาลนครขอนแก่น ขอบพระคุณคะ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ท่านใดจะอภิปรายเพิ่มเติมอีกไหมคะ ขอเรียนเชิญคุณ สุพัฒน์ คะ

**นายสุพัฒน์ พงษ์เพียจันทร์ สมาชิกสภาเทศบาลนครขอนแก่น**

กราบเรียนท่านประธานสภาเทศบาลที่เคารพ เพื่อนสมาชิกสภาเทศบาล ข้าราชการพ่อแม่พี่น้องชุมชนที่เคารพนี้ละครับเป็นนิมิตรหมายที่ดี ผมอยากขอพ่อแม่พี่น้องชุมชนเราอย่าพึ่งเบื่อครับการเมืองนี้ละครับเป็นสิ่งที่ดี หิวข้าวไม่เป็นไรครับทนได้ครับ สิ่งที่ผมจะพูดไปนี้ ผมพูดผิดไปผมรับผิดชอบแต่ถ้าผมพูดไปถ้าเป็นสิ่งที่ดีของประชาชนยกให้ประชาชนครับ ผมเข้าใจทุกอย่างครับประสบการณ์ที่ผมอยู่มา 22 ปี ไม่รู้ครับบางเรื่องไม่ได้เรียนมาแต่รู้ ผมขอเข้าประเด็นประเด็นแรกหลัก ผมขอฝากท่านประธานสภาเทศบาลผ่านไปยังผู้บริหารผมอยากให้ผู้บริหารคุยกับข้าราชการประเด็นนี้ ไม่ใช่ว่าผมไปอยู่หมู่บ้านแล้วผมจะเข้าข้างหมู่บ้าน ไม่ใช่ครับ ผมขอฝากประธานสภาเทศบาลไปยังผู้บริหาร หมู่บ้านในเขตเทศบาลเมืองเราจำนวนมากผมเข้าใจผู้รับเหมาพอสร้างเสร็จหนีส่วนมากโยนภารกิจให้ผู้ที่ซื้อ อันนี้ชัดเจนครับ แต่ผมบอกไว้เลยครับในใจผมนี้ไม่ทิ้งภาระสิ่งนี้ เขาก็อยู่ในเทศบาลนครเหมือนกันเสียภาษีเหมือนกัน พวกเราสมาชิกสภาเทศบาลทั้งราชการเงินเดือนได้จากเขาครับ เขาเสียภาษีครับผมไม่อยากให้พวกเรานี้มองภาพของหมู่บ้านจัดสรร ผมเข้าใจกฎหมายระเบียบว่าทางเทศบาลนครขอนแก่นไม่รับยังไม่รับแต่สามัญสำนึกของคนเราผมถามหน่อยเถอะครับ ถ้าเขาเดือนร้อนแล้วเขาขอความช่วยเหลือได้ไหม ต้องได้ครับ ผมเข้าใจผู้บริหารและสมาชิกสภาเทศบาลไม่เคยบ่ายเบี่ยงเรื่องนี้ฝากท่านประธานสภาเทศบาลผ่านไปยังผู้บริหาร ให้ประชุมกับระดับผู้ปฎิบัติอย่าอ้างเลยครับว่าผิดระเบียบยังไม่รับมาเป็นสาธารณะประโยชน์ไม่ใช่ครับ ผมบอกแบบไม่อายเลยครับเวลาพวกเราไปหาเสียงไปไหว้เขาครับตามหมู่บ้านขอคะแนนเขาครับ สุดท้ายแล้ว เก็บเล็กเก็บน้อยสิ่งเล็กๆน้อยๆเรื่องไฟบ้างเรื่องน้ำท่วมในหมู่บ้านบ้าง หรือถนนแตก เราสามารถเข้าไปดำเนินการช่วยเหลือเขาได้เบื้องต้น แต่ไม่ใช่ว่าให้ความเป็นมาตรฐาน อันนี้รับไว้เลยครับมันชัดเจนกับการเมืองครับ ผมไม่อายใครจะว่าเอาการเมืองมาอ้าง ผมยอมถ้าคุณไม่มีชาวบ้านคุณจะมาถึงจุดนี้ได้ไหมผมถามหน่อย ผมฝากดูแลเขาหน่อย บอกหลังไทยสมุทรเป็นมาหลายสิบปีแล้วยังเหมือนเดิม ครับขอ กับประเด็นที่ 2 ผมขอฝากถามประธานสภาเทศบาลไปถึงผู้บริหารที่ทำการชุมชนหนองแวงตราชู 1 อย่าตอบนะครับสำนักการช่าง อย่าพึ่งตอบคิดให้ดีแล้วค่อยตอบจะได้ไหม ผู้รับเหมาเป็นยังไงต้องตอบชุมชนให้ชัดเจนได้หรือไม่ได้ ถ้าไม่ได้แล้วที่ทำการเหมือนอันเดิมซ่อมได้ไหม ฝนตกน้ำรั่วทำงานไม่ได้ ประเด็นนี้ฝากไว้หน่อยผมเชื่อศักยภาพของกลุ่มรักพัฒนาขอนแก่น และเทศบาลนครขอนแก่น คณะข้าราชการพนักงานผมมั่นใจครับ ทุกคนไม่มีแนวคิดที่จะมาโกงกินครับ บางเรื่องหลุดบ้างต้องให้อภัยกันนะครับ ประเด็นนี้ฝากประธานสภาเทศบาลไปหายังผู้บริหาร ประเด็นต่อมา ผมเข้าใจครับสำนักการช่าง งานมากอาจจะหลุดบ้างฝากเลยครับงานหลายเรื่องหลุดมาก ยกตัวอย่างง่ายๆฝาท่อแตกนี้ 3-4 เดือน คุณตัดปัญหาเลยครับ หลายครั้งที่หลุดเรื่องอย่างนี้ เป็นเรื่องจิตใจของชาวบ้าน ผมถามเลยประธานชุมชนได้รับการเลือกตั้งมาจากชาวบ้าน เขาก็โดนด่า เขาเป็นหน้าแรกของเรา ฝากไว้ด้วย เรื่องที่ 2 เรื่องไฟ ไม่ต้องมาใช้หรอกครับ 15 วัน 1หลอด ศักยภาพไม่มีแล้ว ฝากด้วย งานซ่อมนะ ผมเข้าใจว่างานมาก ผมไม่ได้ตำหนิผู้บริหารนะ ผมพูดให้ฟังนิดๆแต่เป็นแนวตลกไง ผมฝากไว้เลย อันนี้ผมพูดเล่นๆ ถ้าชุมชนไหนอยากได้ไฟแสงสว่างถนนดี เชิญนายกฯธีระศักดิ์ ไป ไม่ต้องห่วงครับ ข้าราชการพนักงานไปรวมตรงนั้น 4-5 วันครับ ไม่ได้ประชดพูดตลกครับ แต่ผมว่าดีนะถ้านายกฯธีระศักดิ์ไปตรงไหนตรงนั้นเจริญแน่ไม่ต้องห่วง วิสัยทัศน์ดี ฝากไว้หน่อยนะครับ อีกหนึ่งเรื่องครับ เรื่องทางโรงเรียนผมยินดีด้วยที่จะสนับสนุนทางโรงเรียน ให้มีศักยภาพแต่สุดท้าย ตอนนี้เราจะมาเอาแต่เรื่องการก่อสร้าง อันนี้เป็นเรื่องประกอบจริงใช่ต้องสร้าง แต่เราจะสนับสนุนบุคลากรเราไหมครูอาจารย์ ผมไม่ได้ต่อว่าคนอายุมาก อายุมากก็เป็นหลักนะแต่ผู้ช่วยหรือรองผอ.อายุยังเด็กอยู่ตรงนี้ อายุท่านยังน้อยวิสัยทัศน์ดีครับ หลายคนสามารถก้าวขึ้นมาตรงนี้ได้เลยครับ เป็น ผอ.ได้เก่งมาก ผมได้สัมผัส อันนี้เห็นดีด้วยครับ ถ้าผู้บริหารมีความตั้งใจ ผมว่าน่าคิดถ้าจะผลักดันให้เขาขึ้นมา คุณว่าน่าคิดไหม เป็นเรื่องยากนิดหนึ่ง แต่จะผ่านด่านแต่ละด่านสุดยอดครับ เพราะว่าเคยอยู่กับอดีตนายกฯต้อง ขออนุญาตเอ่ยชื่อครับ ผมพูดแบบไม่อายไม่กลัวโดนฟ้อง ประเด็นสุดท้าย เรื่องการจัดเก็บขยะอดีตที่ผ่านมามันมีตัวนี้อยู่ครับ แต่ผมไม่รู้ว่ายังคงไว้อยู่ไหมครับ ฝากท่านประธานสภาเทศบาลไปหาผู้บริหารครับ คือแต่ก่อนมันมีตรงนี้อยู่ รถแต่ละคันใช้เวลากี่นาทีกี่ชั่วโมงวิ่งไปถึงโคกกองขยะคำบอนเท่าไหร่ วันหนึ่งได้กี่เที่ยวได้กี่ตัน มันมีตรงนี้อยู่นะครับตั้งแต่อดีตนายกฯต้องทำอยู่นะครับ ผมมั่นใจว่า ท่านรองฯจุลนพตั้งใจทำงานน่าจะไปดูตัวนี้นะว่าแต่ละวันรถแต่ละคันวิ่งกี่เที่ยว สำคัญมากครับ แล้วคุณจอดแยกขยะไหม ได้ติดตามตัวนี้ไหม อันนี้เป็นประเด็นสำคัญไหม เสียเวลามาก เห็นบ่อยจอดแยกขยะหรือเก็บขยะตรงนั้นก็แยกตรงนั้นเลย ใช้เวลาให้น้อยที่สุดเพิ่มเที่ยวให้มากที่สุดตรงนั้นครับขยะจะไม่ตกค้าง ครับผมสรุปท้ายครับ ผมดีใจที่ได้อยู่ในกลุ่มรักพัฒนานครขอนแก่นอยู่ในทีมผู้บริหาร และก็มีท่านนายกฯธีระศักดิ์ ขออนุญาตเอ่ยชื่อครับ เป็นผู้นำผมว่าพ่อแม่พี่น้องไม่มีอะไรเสียหายแล้วชัดเจนที่สุดครับโปร่งใสมากผมขอแทรกนิดหนึ่งเหมือนกับท่านสมภพครับ ไม่ต้องห่วงครับผมมั่นใจการเมืองมีการเปลี่ยนแปลงได้ตลอด ผมก็มั่นใจสมาชิกสภาเทศบาลนครขอนแก่นทุกคนทำงานเต็มที่ครับ อาจจะไม่เห็นหน้าบ้าง ต้องขออภัยไว้ ครับ ก่อนอื่นขอบคุณครับที่ ชุมชนให้ความสนใจ ผมอยากให้มาฟังจำนวนมากกว่านี้ครับ จะเข้มข้นมากกว่านี้ครับ ฝากด้วยครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ขอเรียนเชิญคุณ วรินทร์ คะ

**นายวรินทร์ เอกบุรินทร์ สมาชิกสภาเทศบาลนครขอนแก่น**

เรียนท่านประธานสภาเทศบาลที่เคารพ ท่านผู้บริหาร ข้าราชการและผู้เข้าร่วมรับฟังการประชุมทุกท่านครับ ในประเด็นเรื่องของปัจจุบันนี้เทศบาลนครขอนแก่นเรากำลังทำนโยบายเกี่ยวกับด้านสังคมสีเขียวครับ ก็ได้มีการร้องขอมาจากทางผู้ประกอบการทั้งฝ่ายอุตสาหกรรมการก่อสร้างและงานขนาดใหญ่เรื่องเกี่ยวกับการทิ้งขยะนะครับ ตอนนี้จะมียกตัวอย่างเช่น อุตสาหกรรมที่เป็นอู่ซ่อมรถหรืออุตสาหกรรมขนาดใหญ่บางตัวที่ต้องการที่ทิ้งขยะสำหรับอุตสาหกรรมของเขา หรือในการพาณิชย์อย่างเช่น เอกสารพาณิชย์ที่เกี่ยวข้องกับบัญชีภาษีก็มีการร้องขอมาว่าเทศบาลเรามีที่สำหรับจัดการขยะ พวกนี้ไหมอย่างเช่นเตาเผาอะไรแบบนี้ที่เขาต้องการทำเพื่อจะได้ ISO ประมาณนี้ครับ อย่างพวกการก่อสร้างที่เป็นลักษณะของการก่อสร้างที่เพื่อจะได้เซอร์ติฟิเขตเกี่ยวกับเข้ากับกรีนคอนเซฟในการทำงาน เกี่ยวข้องกับพวกที่ทิ้งวัสดุสำหรับงานก่อสร้างครับ อยากจะให้ทางผู้บริหารช่วยคิดเกี่ยวกับเรื่องพวกนี้ด้วยนะครับ เพราะว่าขยะพวกนี้เป็นขยะที่มีจำนวนมากๆ แล้วก็มีลักษณะเป็นเฉพาะของตัวมันเองครับ อันนี้ก็มีการฝากมาจากทางผู้ประกอบการครับผม ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

มีสมาชิกท่านใดจะอภิปรายเพิ่มอีกไหมคะ ถ้าไม่มี ขอเรียนเชิญท่านนายกเทศมนตรี คะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

เรียนท่านประธานสภาเทศบาล สมาชิกท่านผู้มีเกียรติ ก็เป็นเรื่องที่น่ายินดีนะครับว่า ความใส่ใจในบ้านเมือง ไม่ว่าจะอยู่ในตำแหน่งใด พี่น้องพนักงานเป็นครูเป็นผู้นำชุมชน เป็นสมาชิกทุกคนมีความรักมีความห่วงใย ในบ้านเมืองเช่นกัน จะเห็นได้ว่าประเด็นบางเรื่องเป็นประเด็นที่เล็กน้อยมาก แต่สำหรับเราเป็นเรื่องละเอียดอ่อนแล้วก็ควรที่จะใส่ใจ กรณีของการติดตั้งป้าย โครงการถ้ากรณีจะมีการก่อสร้าง จริงๆก็มีการเน้นย้ำตลอดเวลา ถ้ามีโครงการที่หลุดก็ขอความกรุณาแจ้งด่วนเลยนะครับ เพราะเรารอคอยหลังจากเหตุการณ์วันนั้นมาเป็นระยะเวลานาน มันอาจจะเกิดความเสียหายได้ ดังนั้นฝากถึงผู้รับผิดชอบเรื่องการกำกับการทำทุกโครงการต้องมีป้าย ติดตั้งในการประกาศสาธารณะเพื่อการทำโครงการ หรืออาจจะมีบ้างที่หลุด ถ้าหลุดก็ขอความกรุณาแจ้งด่วนนะครับ กรณีของท่านสมาชิกสภาเทศบาลที่พูดถึงมีการจอดแช่เวลาไปเก็บขยะ แล้วใช้ระยะเวลานาน ซึ่งทำให้เป็นที่น่าสงสัยถึงประสิทธิภาพ สงสัยถึงการบริหารจัดการ ร่วมถึงแผนที่เคยเอาไว้ ว่าการกำกับการเก็บขนขยะโดยการใช้ระยะเวลาในการกำกับซึ่งมันก็มีอยู่แล้วแต่สิ่งที่อาจจะขาดไปบ้างในบางเวลาแล้วก็บางครั้ง ก็คือการกำกับและติดตามนั้นเอง จากผู้รับผิดชอบ ก็คงจะประสานทางสำนักครับแผนพวกนี้ควรจะมีการดูแลและขอข้อมูลท่านสมาชิก ที่ถ่ายวีดีโอมาด้วยก็นำเรื่องนี้ก็เอาไปเป็นกรณีเพื่อที่จะได้แจ้งคณะทำงานของเทศบาลของทีมสาธารณะสุขของทีมเก็บขยะว่าไม่ให้ทำเช่นนั้นอีก แล้วก็มีมาตรการในการประกาศเพื่อลงโทษต่อไป แล้วก็ไปเพิ่มการติดตามโดยการใช้แผนการกำกับเรื่องระยะเวลาที่จะต้องไปเก็บขนขยะให้ชัดเจนมากขึ้น กรณีหมู่บ้านจัดสรรซึ่งปัจจุบันนี้หลายหมู่บ้านก็มีความประสงค์ที่อยากจะยกให้เทศบาล หลายหมู่บ้านก็ไม่มีความประสงค์จะยกให้ ซึ่งเราก็แยกเป็นอีกเรื่องหนึ่ง กรณีที่จะมอบพื้นที่ที่เป็นบ้านจัดสรรให้เทศบาลเราก็มีระเบียบของเราอยู่แล้วตรงนี้ทุกคนก็รู้เท่ากัน ต้องเป็นหมู่บ้านที่มีระยะเวลานานแค่ไหนเป็นอย่างไร เราจึงจะสามารถรับมอบได้ บางหมู่บ้านพี่น้องในหมู่บ้านอยากจะให้เจ้าของโครงการซึ่งถือเอกสารสิทธิ์ครอบครองพื้นที่เพื่อมอบพื้นที่ให้กับเทศบาล เจ้าของโครงการหลายแห่งก็ไม่มอบให้ แต่เราก็แยกเป็นอีกเรื่องหนึ่ง กับเรื่องการตอบสนองในการแก้ไขปัญหาในเรื่องโครงสร้างพื้นฐาน และแก้ไขปัญหาความเดือดร้อน ก็ยังตรงกันครับว่าถ้ามีประเด็นความเดือดร้อนไม่พยายามที่จะต้องเอาเรื่องที่บอกว่าเทศบาลไม่ได้รับมอบมาเป็นประเด็นครับ ซึ่งให้เป็นนโยบายไปตั้งแต่ต้นแล้วว่า มีความเดือดร้อนไม่ใช่เพียงแค่ในชุมชน จะเป็นหมู่บ้านจัดสรรเป็นโครงการใดก็ตามถ้าพี่น้องประชาชนมีความเดือดร้อน ต้องได้รับการดูแลจากเทศบาล โดยจะไม่พูดถึงเรื่องเป็นของเอกชนเทศบาลดูแลไม่ได้ บนความเป็นจริงเป็นเรื่องของการบริหารจัดการ เป็นเทคนิคการบริหารจัดการที่สามารถที่สามารถจัดการได้ ก็ตรงกันครับ ก็ขอบคุณมากที่ช่วยย้ำแต่ส่วนการจัดการเป็นเรื่องของภายในที่จะต้องดำเนินการ กรณีศาลาชุมชนหนองแวงตราชู 1 ในช่วงเวลาที่รอผู้รับเหมารายใหม่เดิมสภาพที่เป็นอยู่ควรจะซ่อมแซมได้หรือไม่ ซ่อมแซมได้แต่อยู่บนความเหมาะสมนะครับ ก็ขออนุญาตให้ทางสำนักการช่างเข้าไปดูแล กรณีเหตุร้องทุกข์เหตุร้องเรียนเรามีห้องร้องเรียนไว้รองรับ แล้วโครงการต่างๆไม่ตรงกันเหตุร้องทุกข์เหล่านั้นหลายเรื่องที่สมาชิกได้พูดถึงก็มีกรณีอาจจะหลุดไปบ้าง ไม่รัดกุมในการติดตามบ้าง ก็ขอน้อมรับเอาไปบริหารจัดการครับ บางเรื่องก็น่าคิดบอกว่ากรณีการเปลี่ยนหลอดไฟฟ้าที่เสีย ในอดีตเราอาจจะเคยกำหนดที่ 15 วัน เดี่ยวนี้มันควรจะมีประสิทธิภาพและมีความรวดเร็วมากขึ้นหรือไม่ ก็น่าคิด ขอบคุณในข้อเสนอแนะ เราน่าจะไปปรับปรุงงกระบวนการเหล่านี้ได้ครับ ก็ต้องขอบคุณครับนโยบายทางด้านการศึกษานอกจากเทศบาลให้การสนับสนุนเรื่องอาคารสถานที่ การปรับปรุงการดูแลการบูรณะต่างๆแล้วมีการสอบถามเรื่องของบุคลากรเรื่องของครูอาจารย์หรือแม้กระทั้งผู้ช่วยครู ผมไม่แน่ใจประเด็นที่พูดถึงกำลังหมายความว่า ควรให้การสนับสนุนกรณีกลุ่มผู้ช่วยครูใช่หรือไม่ หรือกรณีกลุ่มครูกลุ่มครูกลุ่มไหนครับ เพื่อส่งเสริมให้เกิดการเจริญเติบโต เรียนท่านประธานสภาเพื่อให้ท่านสมาชิกได้ตอบรายละเอียดอีกทีครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ขอเรียนเชิญ คะ

**นายสุพัฒน์ พงษ์เพียจันทร์ สมาชิกสภาเทศบาลนครขอนแก่น**

กราบเรียนท่านประธานสภาที่เคารพเพื่อนสมาชิกข้าราชการพ่อแม่พี่น้อง ถ้าถึงเวลานั้นน่าจะพิจารณาถึงความเหมาะสม ผมไม่ได้ว่าจะเอาคนนั้นคนนี้ไม่ใช่แล้วก็ประเด็นต่อมาที่ผมจะขยายความไว้ว่าศักยภาพของผู้ช่วยหรือรอง ผอ.นี้ศักยภาพท่านเยอะมาก ตรงนี้เป็นประโยชน์ต่อโรงเรียนนั้นๆครับ แล้วพวกเราควรสนับสนุน ถ้ามีการศึกษาจังหวัดไหนดีหรือประเทศไหนดีน่าจะให้เขาไปศึกษาตรงนี้มาแล้วมาปรับปรุงกับการเรียนการสอนของเรา ก็เหมือนที่ผมเคยอธิบายไว้ ทำไมผู้ปกครองถึงต้องอยากเอาลูกไปเข้าโรงเรียนสาธิต ทำไมต้องอยากไปเข้าโรงเรียนสนามบิน ทำไมต้องอยากไปเข้าโรงเรียนเทศบาลสวนสนุกเรา ผมยกตัวอย่างแค่นี้เราจะปรับยังไง จะสนับสนุนคณะครูอาจารย์อย่างไร อันนี้น่าคิดนะครับถ้าว่าเราจะเดินไปด้วยกันให้ลูกหลานเรามีศักยภาพ มีสมองที่ดี มีการเรียนรู้ที่มีคุณภาพ พอเรียนจบ ก็นำความรู้กลับมาใช้ในบ้านเมืองเรา ตรงนี้ครับสำคัญครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ขอเรียนเชิญท่านนายกเทศมนตรี คะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

ตอนแรกผมรับฟังมาแล้วผมอาจจะจับประเด็นไม่ถูก เดิมที่ผมเข้าใจว่าเป็นตำแหน่งผู้ช่วยครู ก็ไม่ใช่ก็เป็นคณะผู้บริหารสถานศึกษา ซึ่งเป็นกลุ่มของรองผอ. ก็ขอบคุณครับที่ช่วยกันผลักดันช่วยกันเสนอแนะ ก็ยังคงตรงกันคณะทำงานซึ่งเป็นชุดไม่ว่าจะเป็นจากสมาชิกสภาเทศบาล กลุ่มห้องเครื่อง นำโดยรองนายก ท่านประธานสภา และคณะเลขาที่ปรึกษา ทุกคนก็เจตนารมณ์เดียวในการสนับสนุนและให้โอกาส ให้ท่านเหล่านี้ได้รับการเสริมแรงไม่ว่าจะเป็นเรื่องความรู้ เรื่องแรงบันดานใจ เรื่องความเจริญเติบโต สิ่งเหล่านี้ยังคงตรงกันครับ ก็ไม่ได้ละเลยครับ แต่มันอาจจะยังไม่เห็นชัดตามความประสงค์ของท่านเท่านั้นเอง แต่ผมก็ยังยืนยันว่าคณะ ของระดับผู้บริหารซึ่งเป็นกลุ่มของรอง ผอ.เหล่านี้ถ้ามีความประสงค์อยากจะพัฒนาตัวในด้านใดสามารถแจ้งความประสงค์ได้ ทางคณะผู้บริหารพร้อมให้การสนับสนุนก็ยืนยันว่าไม่มีการขัดขวางหรือกีดขวางใดๆทั้งสิ้นเพื่อให้ทุกคนมีศักยภาพมีความรู้ความสามารถ รองรับการเจริญเติบโตเพื่อเขาเหล่านั้นจะได้ใช้ความรู้ความสามารถ ในการพัฒนาโรงเรียน บุคลากร ครูอาจารย์ รวมถึงนักเรียนของพวกเราครับ ก็ขอบคุณกับคำแนะนำ ประเด็นสุดท้ายการทิ้งขยะของธุรกิจขนาดใหญ่ เช่น วัสดุบางจำพวก วัสดุเฉพาะ หรือวัสดุที่มีขนาดใหญ่ ซึ่งกลุ่มเหล่านี้เป็นขยะที่เราก็วิตกมาก หนึ่งถ้าพื้นที่บ้านคำบอนของเรา 98ไร่ ถ้าเป็นพื้นที่โล่งๆเรามั่นใจว่าเรารับได้ แต่ปัจจุบันก็ชัดเจนครับ ที่ใส่ขยะของเราความสูงมันเท่ากับสามถึงห้าชั้น ตอนนี้เท่ากับตึกห้าชั้น ประเด็นการจัดการถามว่าอยากหาพื้นที่รองรับวัสดุเฉพาะบางประเภทหรือไม่อยากจะมี แต่สิ่งที่เป็นข้อมูลตามมาก็คือถ้าจะหาก็คือ หนึ่งต้องหาสถานที่รองรับ สองถ้ามีที่รองรับประกาศออกสาธารณะทุกคนทั้งหมดก็จะเทมาที่เรา เรากะจะรับบางกลุ่มไม่รับบางกลุ่ม ก็จะเป็นปัญหาเราในอนาคต แต่ถามว่าเรื่องนี้ตอนที่เราได้รับมอบหมายไปจัดการปัญหาที่บึงทุ่งสร้างที่มีการทิ้งขยะเกลื่อน ก็มีการจับปรับและก็มีคำถามมาว่า คุณจับเขาแล้วจะให้เขาไปทิ้งที่ไหน ซึ่งในโจทย์นี้ทางคณะทำงานได้มีการไปพิจารณาหาพื้นที่ แต่มันก็เป็นสองมุมครับ มุมบวกก็คือมีที่ทิ้งขยะที่ชัดเจนสำหรับวัสดุจำเพาะบางจำพวก แต่ปัญหาที่ตามมาก็คือที่ทิ้งขยะที่ว่านั้นจะต้องหาแล้วจะต้องรองรับกลุ่มต่างๆอีกมากมาย ที่จะพากันมาทิ้งแล้วน่าจะก่อให้เกิดปัญหาขึ้นในการจัดการกับเราในระยะยาว แต่ถามว่าปัญหานี้ได้รับการพูดถึงไหม พูดถึงครับ แต่ยังไม่บรรลุถึงเป้าหมายว่าควรจะอย่างไร ก็ขออนุญาตเหมือนเดิมก็คือขอรับไว้ แต่สิ่งที่เป็นปัญหาก็คือจะให้มันทะลุสุดปลายของมันก็ มีที่ทิ้งนี้ ตรงนี้ยังต้องระมัดระวัง แต่ปัญหานี้ได้มีการหยิบยกขึ้นมาพูดถึงนะครับและเตรียมการเพื่อหาแนวทาง ก็ต้องขอบคุณท่านสมาชิกครับที่ช่วยกันแนะนำและเสนอแนะเพื่อให้เราไม่หลุดในปัญหาหลายๆด้านที่เราอาจจะมองไม่เห็น ขอบพระคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ได้ล่วงเลยเวลาอาหารเที่ยงมาแล้วนะค่ะ ก็ต้องขอขอบคุณคณะผู้บริหาร ขอบคุณสมาชิกสภาเทศบาลทุกท่าน ขอบคุณข้าราชการทุกท่าน โดยเฉพาะอย่างยิ่งต้องขอโทษท่านประธานชุมชน คณะกรรมการชุมชนนะคะ วันนี้ท่านให้ความตั้งใจที่จะฟังผลประโยชน์ของท่าน ภาษีทุกเม็ดทุกบาทของท่านนะคะ ให้ใช้อย่างคุ้มอย่างที่สุดนะคะ ดิฉันก็ขอขอบคุณทุกท่านที่เข้ารับฟังประชุมสภา ณ วันนี้นะคะ ขอขอบคุณทุกท่านที่เข้าร่วมประชุม และขอปิดประชุมคะ

**เลิกประชุมเวลา 13.30 น.**

(ลงชื่อ) วารุณี มีอนันต์ ผู้บันทึกรายงานการประชุม

(นางวารุณี มีอนันต์)

เจ้าหน้าที่บริหารงานทั่วไป 5

(ลงชื่อ) อมรา โกศลสุรภูมิ ผู้ตรวจรายงานการประชุม

(นางสาวอมรา โกศลสุรภูมิ)

หัวหน้าฝ่ายการประชุมและกิจการสภา

(ลงชื่อ) อดิศักดิ์ สมจิตต์ ผู้ตรวจรายงานการประชุม

(นายอดิศักดิ์ สมจิตต์)

หัวหน้าสำนักปลัดเทศบาล

(ลงชื่อ) สุภัฐวิทย์ ธารชัย ผู้ตรวจ / ทาน

(นายสุภัฐวิทย์ ธารชัย)

ปลัดเทศบาลนครขอนแก่น

เลขานุการสภาเทศบาลนครขอนแก่น

**คณะกรรมการตรวจรายงานการประชุมสภาเทศบาลตรวจแล้วถูกต้อง**

(ลงชื่อ) สมภพ วงศ์ก่อ ประธานกรรมการ

(นายสมภพ วงศ์ก่อ)

สมาชิกสภาเทศบาลนครขอนแก่น

(ลงชื่อ) นริศรา เรืองศร กรรมการ

(นางสาวนริสศรา เรืองศร)

สมาชิกสภาเทศบาลนครขอนแก่น

(ลงชื่อ) วรินทร์ เอกบุรินทร์ กรรมการ

(นายวรินทร์ เอกบุรินทร์)

สมาชิกสภาเทศบาลนครขอนแก่น

(ลงชื่อ) ภาสิณี ธีรภานุ กรรมการ

(นางสาวภาสิณี ธีรภานุ)

สมาชิกสภาเทศบาลนครขอนแก่น

(ลงชื่อ) ปฎลชัย พัฒน์ดำรงจิตร กรรมการ

(นายปฎลชัย พัฒน์ดำรงจิตร)

สมาชิกสภาเทศบาลนครขอนแก่น